sagorsarker/bangla-wikipedia huggingface dataset:
দবির সাহেবের সংসার

দবির সাহেবের সংসার হচ্ছে ২০১৪ সালে বাংলাদেশে মুক্তিপ্রাপ্ত একটি বাংলা প্রণয়ধর্মী হাস্যরসাত্মক চলচ্চিত্র। চলচ্চিত্রটি পরিচালনা করেছেন জাকির হোসেন রাজু ও জাজ মাল্টিমিডিয়ার ব্যানারে প্রযোজনা করেছেন শীষ মনোয়ার। এতে মুখ্য ভূমিকায় অভিনয় করেছেন বাপ্পি চৌধুরী, মাহিয়া মাহি, আসিফ ইমরোজ, আলীরাজ, আলেকজান্ডার বো সহ আরোও অনেকে। এটি মুক্তি পায় ২০১৪ সালের ৪ এপ্রিল। চলচ্চিত্রটিতে বিশেষ ভূমিকায় অভিনয় করেছেন শাকিব খান।
চলচ্চিত্রটির গল্প দবির সাহেকে (আলীরাজ) ঘিরে, যিনি তার দ্বিতীয় মেয়েকে (মাহিয়া মাহী) শৈশবে হারিয়ে ফেলেন। এদিকে, তিনি কুদ্দুস (বাপ্পি চৌধুরী) ও কুতুব (আসিফ ইমরোজ) নামে দুই কর্মচারী রাখেন, তার মেয়েকে খুঁজে বের করতে।
কাজী মিসবাহুন নাহার

ডাঃ কাজী মিসবাহুন নাহার হলেন বাংলাদেশের একজন চিকিৎসক ও অভিনেত্রী। নাট্যাঙ্গনে, বিশেষতঃ বাংলাদেশের মঞ্চনাটকের জগতে তিনি কাজী তামান্না নামেই অধিক পরিচিতি। মুক্তিযুদ্ধে অনন্য সাধারণ অবদানের জন্য ২০১৯ সালে তাকে “স্বাধীনতা ও মুক্তিযুদ্ধে স্বাধীনতা পুরস্কার” প্রদান করা হয়।
প্রখ্যাত সাংবাদিক কাজী মোহাম্মদ ইদ্রিস তার পিতা এবং সমাজকর্মী কাজী আজিজা ইদ্রিস তার মাতা।
চিকিৎসক সেবার সাথে জড়িত কাজী তামান্না বাংলাদেশের স্বাধীনতা যুদ্ধের সময় সেবা-সুশুশ্রা করেছেন মুক্তিযোদ্ধাদের।
নাট্যদল থিয়েটারের সাথে জড়িত তামান্না ‘৬৯-এর গণআন্দোলনের সময় বাংলা একাডমি প্রাঙ্গণে প্রথমবারের মতো মঞ্চায়িত রবীন্দ্রনাথ ঠাকুরের ‘রক্তকরবী’ নাটকের ‘নন্দিনী’ চরিত্রে অভিনয় করেন।
বাংলাদেশের স্বাধিকার আন্দোলন ও মুক্তিযুদ্ধে অসাধারণ অবদানের জন্য ২০১৯ সালে দেশের “সর্বোচ্চ বেসামরিক পুরস্কার” হিসাবে পরিচিত “স্বাধীনতা পুরস্কার” প্রদান করা হয় তাকে।
মন্থনা জমিদার বাড়ি

মন্থনা জমিদার বাড়ি বা দেবী চৌধুরানীর বাড়ি বাংলাদেশের রংপুর জেলার পীরগাছা উপজেলার মন্থনা নামক স্থানে অবস্থিত, যা বর্তমানে রাজবাড়ী নামে পরিচিত। এটি এক ঐতিহাসিক জমিদার বাড়ি। 
প্রায় ০৮ একর জায়গা জুড়ে ১৭০৩-৪ খ্রিঃ এই জমিদার বাড়ির গোড়াপত্তন। তবে এই জমিদার বাড়ির আশেপাশে বিস্তৃত আরো ২০ একর জায়গা আছে যেগুলো খাল এবং বড় পুকুর ও ফসলি জমি বেষ্টিত রয়েছে। এই জমিদার বাড়ি ও বংশের প্রতিষ্ঠাতা জমিদার অনন্তরাম। জমিদার অনন্তরাম কোচবিহার রাজার একজন কর্মচারী ছিলেন। তিনি একজন বারেন্দ্রীয় ব্রাহ্মণ ছিলেন। কোচবিহার রাজার কর্মচারীর থাকা অবস্থায় তিনি উক্ত এলাকার জমিদারী লাভ করেন। তখন তিনি কোচবিহার মহারাজার শাসনাধীন আওতায় জমিদার ছিলেন। পরবর্তীতে ১৭১১ সালে মোঘল আমল বাহিনী কোচবিহার আক্রমণ করে। তখন কোচবিহারের যত কর্মচারী ও জমিদার ছিলো সকলেই মোগলদের পক্ষে যোগদান করেন। এই জমিদার অনন্তরামও তখন মোগলদের পক্ষে চলে যান এবং মোগলদের শাসনের আওতাধীন জমিদারী পরিচালনা করতে থাকেন। একাধারে জমিদার বংশধররা এই জমিদার বাড়ির জমিদারী পরিচালনা করতে থাকেন। জমিদার অনন্তরামের পুত্র যাদবেন্দ্র নারায়ণ, এরপর তার পুত্র রাঘবেন্দ্র নারায়ণ, এরপর তার পুত্র নরেন্দ্র নারায়ণ এই জমিদারীর পরিচালনা করতে থাকেন। কিন্তু জমিদার নরেন্দ্র নারায়ণ ছিলেন নিঃসন্তান। তাই তিনি নিঃসন্তান অবস্থায় মৃত্যুবরণ করলে জমিদারী পরিচালনার দায়িত্ব নেন তার স্ত্রী জয় দুর্গা দেবী। যিনি ইতিহাসে দেবী চৌধুরানী নামে পরিচিত। তার নাম ইতিহাসে লিপিবদ্ধ হয় তার কর্মফলের জন্য। কারণ তিনি একজন জমিদার হয়েও প্রজাদের সাথে প্রজা বিদ্রোহ ও ব্রিটিশ বিরোধী আন্দলন একজন সক্রিয় কর্মী ছিলেন।
এখানে একতলা বিশিষ্ট তিনটি ভবন আছে। এছাড়া এখানে তিনটি মন্দির আছে।
পূর্বে অনেক অট্টালিকা থাকলেও এখন আর তেমন নেই, সবগুলো ধ্বংস হয়ে গেছে। এবং অনেক ভবন দখল করে বসবাস করছে, এখন কয়েকটি ভবন রয়েছে সেগুলো শ্যাওলা, লতা-পাতায় জরাজীর্ণ হয়ে রয়েছে। তবে এখনো কয়েকটি মন্দির ও পুকুর অবশিষ্ট্য রয়েছে। জমিদার বাড়ির সদর গেটটি ভেঙ্গে গেছে, বোঝার উপায় নেই যে এটা কোন জমিদার বাড়ির গেট ছিল। জমিদার বাড়ির ০৪ টি বড় পুকুর এবং ০১ টি খাল জমিদার বাড়িকে ঘিরে' খনন করা হয়েছিল। তবে পুকুরগুলো সরকারি ইজারায় চলমান আছে। জমিদারবাড়ির উত্তর-দক্ষিণ এবং পশ্চিম ও পূর্ব দিকেও বেশকিছু আবাদি জমি আছে, এসব জমি সরকারী ইজারায় চলমান রয়েছে।
শ্রী জ্ঞানেন্দ্র নারায়ণ রায়ের জমিদার বাড়ি

শ্রী জ্ঞানেন্দ্র নারায়ণ রায়ের জমিদার বাড়ি বাংলাদেশের রংপুর জেলার পীরগাছা উপজেলায় অবস্থিত এক ঐতিহাসিক জমিদার বাড়ি।
শ্রী জ্ঞানেন্দ্র নারায়ণ রায় জমিদার বাড়ি পীরগাছা শহরে অবস্থিত। উপজেলা সদর দপ্তরের পূর্বে ফায়ার সার্ভিস সংলগ্নে এই জমিদার বাড়িটি অবস্থিত। স্থানীয় লোকজনের কাছে রাজবাড়ি নামেই পরিচিত। প্রায় ৭৫০ একর জমি নিয়ে এই রাজবাড়ি'টির অবস্থান। রাজবাড়ি'কে ঘিরে এখানে একটি বড় বাজার হয়েছে, স্থানীয় লোকজন এটাকে পাকারমাথা বাজার নামে চিনে থাকে। রাজবাড়ি'টির জমিদার শ্রী জ্ঞানেন্দ্র নারায়ণ রায় দেশ বিভাক্তির সময় কলকাতায় চলে যায় সেই থেকে পরিত্যক্ত হিসাবে অযত্নে পরে আছে এই জমিদার বাড়িটি।
রজতশুভ্র মজুমদার

রজতশুভ্র মজুমদার একজন ভারতীয় কবি, কথাসাহিত্যিক ও প্রবন্ধকার। তার লেখা প্রথম কবিতা প্রকাশিত হয় ১৯৯৯ সালে এবং তার প্রথম কবিতার বই বা কাব্যগ্রন্থ হল "হলুদ কাগজে তৈরি", যা ২০০২ সালে কবিতা "পাক্ষিক" থেকে প্রকাশিত হয়। তিনি ২০টি বই লিখেছেন ও ৬টি বই সম্পাদনা করেছেন।
রজতশুভ্র মজুমদারের জন্ম অবিভক্ত বর্ধমান জেলার কেতুগ্রামে (অধুনা পূর্ব বর্ধমান জেলা) ও তিনি সেখানেই শৈশব কাটিয়েছিলেন। বর্তমানে তিনি শান্তিনিকেতনে বসবাস করছেন। তার পিতা প্রশান্ত কুমার মজুমদার স্যার আশুতোষ মেমোরিয়াল ইনস্টিটিউশনের ইতিহাসের শিক্ষক ছিলেন। রজতশুভ্র মজুমদার বর্ধমান রাজ কলেজ থেকে ইংরেজি সাহিত্যে সাম্মানিকসহ স্নাতক ও বর্ধমান বিশ্ববিদ্যালয় থেকে ইংরেজি সাহিত্যে স্নাতকোত্তর ডিগ্রি লাভ করেন।
১৯৯৯ সালে সবুজ পত্র "সোনার তরী"র শারদ সংখ্যায় প্রকাশিত একটি ছোট্ট কবিতা মাধ্যমে কবি হিসাবে অত্মপ্রকাশ ঘটে রজতশুভ্র মজুমদারের। ২০০২ সালে তার লেখা "হলুদ কাগজে তৈরি" কাব্যগ্রন্থ কবিতা পাক্ষিকে এবং "হলুদ বেনারসির গন্ধ" নামে একটি পত্রিকাতে প্রকাশিত হয়। তার লেখা উল্লেখযোগ্য কাব্যগ্রন্থগুলি হল- "অনিঃশেষ ফুলজন্ম" (২০০৪- কবিতা), "কবরী বাঁধি আর খুলি" (২০০৫- সপ্ততর্ষী), "রাধা যাবেই যমুনায়"।
দেশ পত্রিকার নিয়মিত লেখক রজতশুভ্র মজুমদার কবিতার পাশাপাশি গদ্য সাহিত্যেও সমান সফল। তার প্রথম গদ্যগ্রন্থ 'সামান্য লেখা' ২০১২ সালে "পুনশ্চ" পত্রিকাতে প্রকাশিত হয়। গদ্যগ্রন্থটির ভূমিকা লিখেছিলেন প্রখ্যাত সাহিত্যিক নবনীতা দেবসেন। ২০১৩ সালে তার লেখা "সাগরপারের সাহিত্য" নামে একটি বই "সোপান" থেকে প্রকাশিত হয়। ২০১৫ "নতুন গল্প ২৫" নামে আরও এক্তি বই প্রকাশিত হয় "অভিযান" প্রকাশনী থেকে।
জয়নাল আবেদীন

জয়নাল আবেদীন (১৯৩৭-২০১৭) একজন ভাষাসৈনিক, সাংবাদিক, সাহিত্যিক ও চলচ্চিত্র ব্যক্তিত্ব ছিলেন। তিনি ছিলেন একজন উর্দুভাষী বাংলাদেশি।
জয়নাল আবেদীন ১৯৩৭ সালের ১৫ জানুয়ারি ব্রিটিশ ভারতের যুক্তপ্রদেশের এলাহাবাদে জন্মগ্রহণ করেন। ১৯৪৭ সালে তার পরিবার বিহার থেকে পূর্ববঙ্গের সৈয়দপুরে চলে আসে। সৈয়দপুর উচ্চ বিদ্যালয় থেকে ম্যাট্রিকুলেশন পাশ করার পর তিনি ঢাকা কলেজ থেকে ইন্টারমিডিয়েট ও স্নাতক পাশ করেন।
ভাষা আন্দোলন শুরু হলে তিনি উর্দুভাষী হওয়া সত্ত্বেও ভাষা আন্দোলনে যোগ দেন। তিনি ভাষা আন্দোলনের সময় দেয়াল লিখনের জন্য 'মাস্টার অব ওয়াল রাইটার' হিসেবে পরিচিতি লাভ করেন। এছাড়াও, তিনি 'বিহারি ঝনু' নামে পরিচিত ছিলেন।
১৯৫৭ সালে "জং" পত্রিকায় কাজ করার মাধ্যমে তার সাংবাদিকতা জীবনের সূত্রপাত ঘটে। এরপর তিনি কাজ করেন "মর্নিং নিউজ", "বাংলাদেশ টাইমস", "চিত্রালী", "ওয়াতন", "এনা"য়।
জয়নাল আবেদীন ঢাকায় নির্মিত অনেক চলচ্চিত্রের চিত্রনাট্য লিখেছেন। এসব চলচ্চিত্রের মাঝে উল্লেখযোগ্য "চকোরী", "জনতা এক্সপ্রেস", "আনাড়ি", "পায়েল", "ছোট সাহেব", "রাজু", "দংশন", ও "সংগ্রাম"। তিনি পূর্ব পাকিস্তানের প্রথম রঙিন চলচ্চিত্র "সঙ্গম" এর সংলাপ ও সঙ্গীত রচয়িতা। তিনি ১৯৬৮ সালে গঠিত পাকিস্তান চলচ্চিত্র সাংবাদিক সমিতির অন্যতম প্রতিষ্ঠাতা সদস্য ছিলেন। তিনি আখতারুজ্জামান ইলিয়াস রচিত "চিলেকোঠার সেপাই" উর্দুতে অনুবাদ করেছেন।
জয়নাল আবেদীন ২০১৭ সালের ৯ মার্চ ঢাকায় মৃত্যুবরণ করেন। তার মৃত্যুর পর রিপোর্টার্স ইউনিটি তাদের বার্ষিক সাংস্কৃতিক পুরস্কার জয়নাল সাংস্কৃতিক পুরস্কার হিসেবে নামকরণ করে।
সাদুল্লাপুর

সাদুল্লাপুর, যা গোলাপ গ্রাম নামেও পরিচিত, ঢাকার অদূরে সাভারের বিরুলিয়া ইউনিয়নে তুরাগ নদীর তীরে অবস্থিত একটি পর্যটন আকর্ষণ। এই পুরো গ্রামটিই নানা রঙের গোলাপ ফুল দিয়ে ঘেরা। একে গোলাপ গ্রাম বলা হলেও এখানে গোলাপ ছাড়াও অনেক ফুল আছে, যেমন- জারবেরা, গ্লাডিওলাস ইত্যাদি। ঢাকায় ফুলের চাহিদা মেটাতে এই গ্রাম ভূমিকা রাখে।
ঢাকার অদূরে সাভারের বিরুলিয়া ইউনিয়নের অন্তর্ভুক্ত সাদুল্লাপুর বা গোলাপ গ্রাম। মিরপুর বেড়িবাঁধের পশ্চিম পাশে সাদুল্লাপুর, শ্যামপুর, মোস্তা পাড়া ইত্যাদি গ্রাম অবস্থিত। এসব গ্রামজুড়ে রয়েছে গোলাপের রাজ্য। গ্রামের রাস্তার দু’পাশ জুড়েই গোলাপের দেখা পাওয়া যায়। তাই এ গ্রামগুলো 'গোলাপ গ্রাম' নামেই বেশি পরিচিত। শুধু সাদুল্লাহপুর নয়, আশপাশের শ্যামপুর, কমলাপুর, বাগ্মীবাড়ি গ্রামেও অসংখ্য গোলাপ বাগানের দেখা মেলে।
সাদুল্লাহপুর গ্রামটি একসময় ভাওয়াল রাজার অধীনস্থ ছিল। বাণিজ্যিকভাবে এখানে প্রথম গোলাপ চাষ শুরু হয় ১৯৯০ সালে। গোলাপের চাষ লাভবান হওয়ায় ক্রমে এসব এলাকার অনেকেই এর চাষে যুক্ত হতে থাকে। পরবর্তীতে বিভিন্ন দেশি-বিদেশি ফুল – মিরিন্ডা গোলাপ, চায়না গোলাপ, ইরানি গোলাপ, জারবেরা, রজনীগন্ধা, গ্লাডিওলাস, চন্দ্র মল্লিকা ইত্যাদির চাষ শুরু হয়। গোলাপের চাষ এই অঞ্চলের মানুষের অর্থনৈতিক উন্নতিতে বড় ভূমিকা রেখেছে। গ্রামের পথের ধার ঘেঁষে রয়েছে অসংখ্য গোলাপের বাগান। লাল গোলাপের আধিক্য বেশি হলেও এর মাঝেই কিছু সাদা গোলাপ, গ্লাডিওলাস, জারবেরার বাগানও চোখে পড়ে। বিপুল পরিমাণ গোলাপের ক্রয়-বিক্রয় হতে দেখা যায় এ অঞ্চলে। লাল, নীল, হলুদ, গোলাপী, বেগুনীসহ বিভিন্ন রং ও আকৃতির গোলাপ রয়েছে। মূলত ঢাকা শহর থেকে খুব নিকটে অবস্থান করায় এবং এর প্রাকৃতিক সৌন্দর্য বেশ আকর্ষণীয় হওয়ায় এখানে দর্শনার্থীদের আগমন ঘটে।
শ্যামপুর গ্রামে প্রতি সন্ধ্যায় গোলাপের হাট বসে। হাটে পাইকারি ফুল কেনাবেচা হয়। ঢাকাসহ দেশের বিভিন্ন স্থান থেকে অসংখ্য ব্যবসায়ীর আনাগোনা ঘটে সেখানে। গভীর রাত পর্যন্ত চলে এই হাট। এ ছাড়া মোস্তাপাড়ায় অবস্থিত সাবু মার্কেটেও গোলাপ বেচাকেনা হয়। গোলাপের চাহিদা সারাবছরই বিদ্যমান থাকায় চাষিরাও সারা বছরই ব্যস্ত থাকেন। তবে বিশেষ উৎসবের দিনগুলোতে চাহিদা বহুগুণ বেড়ে যায়।
হ্যারি হাওয়েল

হেনরি হাওয়েল (; জন্ম: ২৯ নভেম্বর, ১৮৯০ - মৃত্যু: ৯ জুলাই, ১৯৩২) ওয়ারউইকশায়ারের বার্মিংহাম এলাকার হকলিতে জন্মগ্রহণকারী প্রথিতযশা ইংরেজ আন্তর্জাতিক ক্রিকেটার ও ফুটবলার ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৯২০ থেকে ১৯২৪ সময়কালে ইংল্যান্ডের পক্ষে আন্তর্জাতিক ক্রিকেটে অংশ নিয়েছেন।
ঘরোয়া প্রথম-শ্রেণীর ইংরেজ কাউন্টি ক্রিকেটে ওয়ারউইকশায়ার দলের প্রতিনিধিত্ব করেছেন। দলে তিনি মূলতঃ ডানহাতি ফাস্ট বোলার হিসেবে খেলতেন। এছাড়াও, নিচেরসারিতে ডানহাতে কার্যকরী ব্যাটিং করতেন হ্যারি হাওয়েল।
১৯১৩ থেকে ১৯২৮ সাল পর্যন্ত হ্যারি হাওয়েলের প্রথম-শ্রেণীর খেলোয়াড়ী জীবন চলমান ছিল। ওয়ারউইকশায়ারের হকলি এলাকায় হ্যারি হাওয়েলের জন্ম। ডানহাতি ফাস্ট বোলার ও ডানহাতি ব্যাটসম্যান হিসেবে ওয়ারউইকশায়ারের পক্ষে কাউন্টি ক্রিকেটে অংশ নিতেন।
১৯২২ সালে হ্যাম্পশায়ার দলকে মাত্র ১৫ রানে গুটিয়ে দিতে অবিশ্বাস্য ভূমিকায় রাখেন। ঐ ইনিংসে তিনি মাত্র সাত রানের বিনিময়ে ৬ উইকেট লাভ করেন। ১৯২৩ মৌসুমে ১৫২ উইকেট পেয়েছিলেন। তন্মধ্যে, ওয়ারউইকশায়ারের প্রথম বোলার হিসেবে এক ইনিংসে দশ উইকেট পেয়েছিলেন।
সমগ্র খেলোয়াড়ী জীবনে পাঁচটিমাত্র টেস্টে অংশগ্রহণ করার সুযোগ হয়েছিল হ্যারি হাওয়েলের। ৩১ ডিসেম্বর, ১৯২০ তারিখে মেলবোর্নে স্বাগতিক অস্ট্রেলিয়ার বিপক্ষে টেস্ট ক্রিকেটে অভিষেক ঘটে তার। ১৬ আগস্ট, ১৯২৪ তারিখে ওভালে সফরকারী দক্ষিণ আফ্রিকার বিপক্ষে সর্বশেষ টেস্টে অংশ নেন তিনি।
১৯২০-২১ মৌসুমে ইংরেজ দল অস্ট্রেলিয়া গমন করে। এমসিজিতে অ্যাশেজ সিরিজের খেলায় অংশ নেন। টেস্টগুলোয় অংশ নিয়ে সাতটি উইকেট দখল করতে সমর্থ হন।
ক্রিকেটের পাশাপাশি ফুটবল খেলায়ও সিদ্ধহস্তের অধিকারী ছিলেন হ্যারি হাওয়েল। উলভারহ্যাম্পটন ওয়ান্ডারার্স, স্টোক, পোর্ট ভেল, সাউদাম্পটন, নর্থফ্লিট, অ্যাক্রিংটন স্ট্যানলি ও ম্যান্সফিল্ড টাউনের পক্ষে পেশাদারী পর্যায়ের ফুটবল খেলায় অংশ নিয়েছেন তিনি।
প্রথম বিশ্বযুদ্ধ চলাকালীন বারস্লেম সুইফটস ও উলভারহ্যাম্পটন ওয়ান্ডারার্সের পক্ষে ফুটবল খেলায় অংশ নিয়েছেন। এছাড়াও, স্টোক ও পোর্ট ভ্যালের পক্ষে অতিথি খেলোয়াড় হিসেবে অংশ নিতেন। স্টোকসের সদস্য থাকাকালে ১৯১৬-১৭ ও ১৯১৭-১৮ মৌসুমে ৫৭ খেলায় অংশ নিয়ে ৪২ গোল করেন। ৯ এপ্রিল, ১৯১৭ তারিখে ভিক্টোরিয়া গ্রাউন্ডে ম্যানচেস্টার সিটির বিপক্ষে হ্যাট্রিক করেন। ঐ খেলায় তার দল ৫-০ গোলে জয় পায়। এরপর ১৬ মার্চ, ১৯১৮ তারিখে আবারো হ্যাট্রিক কর্ম সম্পন্ন করেন। বার্নলির বিপক্ষে খেলায় তার দল ৯-০ গোলে জয়লাভ করে। অতিথি খেলোয়াড় হওয়া সত্ত্বেও পোর্ট ভ্যালের পক্ষে সর্বোচ্চ গোলকারীর ভূমিকায় অবতীর্ণ হয়েছিলেন। ১৯১৮-১৯ মৌসুমে এগারো খেলায় অংশ নিয়ে নয় গোল করেছিলেন তিনি।
১৯১৯ সালের গ্রীষ্মে ওল্ভসে ফিরে আসেন ও পরবর্তীতে সাউদাম্পটনের পক্ষে খেলার জন্যে চুক্তিবদ্ধ হন। তবে, একাদশ দলের পক্ষে কোন খেলায় অংশ নিতে পারেননি। ফুটবল লিগে ওল্ভসের পক্ষে সর্বমোট ৩৮টি ও অ্যাক্রিংটন স্ট্যানলির পক্ষে তিনটি খেলায় অংশ নেন।
উৎস:
৯ জুলাই, ১৯৩২ তারিখে ৪১ বছর বয়সে বার্মিংহামের সেলি ওক এলাকায় হ্যারি হাওয়েলের দেহাবসান ঘটে। তার কনিষ্ঠ ভ্রাতা আলবার্ট হাওয়েল ১৯১৯ থেকে ১৯২২ সময়কালে ওয়ারউইকশায়ারের পক্ষে প্রথম-শ্রেণীর ক্রিকেট খেলেছেন।
নাজিমগড় রিসোর্ট

নাজিমগড় রিসোর্ট বাংলাদেশের সিলেট শহর থেকে সামান্য দূরে খাদিমনগরে এক নির্জন দ্বীপে গড়ে তুলেছে এই রিসোর্ট। তাদেরই ব্যবস্থাপনায় মেঘালয় সীমান্তে লালাখালে তৈরি হয়েছে পিকনিক স্পট।
সিলেট শহর থেকে মাত্র ১৫ মিনিটের রাস্তা। সিলেট-জাফলং মহাসড়কের পাশেই প্রায় ৬ একর জায়গার উপর গড়ে উঠেছে এই রিসোর্টটি। যেখানে রয়েছে প্রায় ২ শতাধিক লোকের খাওয়া দাওয়া সহ রাত্রিযাপনের সুবিধা।
মেঘালয় সীমান্তে লালাখালে তৈরি হয়েছে এই পিকনিক স্পট। ব্রিটিশ আমলে প্রতিষ্ঠিত লালাখাল চা-বাগান ভারত বাংলাদেশের সীমামত্ম ঘেঁষা এলাকায় অবস্থিত। এখানে রয়েছে ছোট বড় অনেক উচু নিচু টিলা আর চা-বাগান। চা-বাগানের পাশ দিয়ে বয়ে গেছে সারী নদী।
পাহাড়ের ঢেউ দেখার দারুণ জায়গা এটি। ১৫টি কটেজ আছে এখানে। রয়েছে রেস্টুরেন্টের হরেক পদের খাবার। রিসোর্টে আছে বিশাল এক বাগান, সুইমিং পুল, পিকনিক ও ক্যাম্পিং স্পট। নদীতে ঘুরে বেড়ানোর জন্য নিজস্ব স্প্রিডবোট। স্প্রিডবোটে চড়ে সারি নদী হয়ে লালাখাল ভ্রমণ। সূর্যোদয়, সূর্যাস্ত ও মেঘালয় পাহাড় দেখার জন্য পাহাড়ের উপরে ওয়াচ টাওয়ার। পাশেই খাসিয়া পল্লী, পানের বরজ। প্রতিটি স্থাপনাই গাছপালা-জঙ্গলে ছাওয়া টিলার ধারে। বাংলোর বারান্দায় বসে হাত বাড়ালেই যেন পাওয়া যায় গাছগাছালির ছোঁয়া।
ট্রিপঅ্যাডভাইজারের সার্টিফিকেট অব এক্সেলেন্স অ্যাওয়ার্ড লাভ করেছে ২০১২ ও ২০১৩ সালে। পর্যটকদের প্রশংসাসূচক মতামতের ভিত্তিতে ট্রিপঅ্যাডভাইজারের এই সম্মাননা প্রদান করা হয় নাজিমগড় রিসোর্টকে।
টুয়েলফথ নাইট

টুয়েলফথ নাইট () হল উইলিয়াম শেকসপিয়র রচিত হাস্যরসাত্মক নাটক। ধারণা করা হয় এটি ১৬০১-১৬০২ সালে ক্রিসমাস মৌসুমের সমাপ্তি উপলক্ষ্যে দ্বাদশ রাত্রির বিনোদনের জন্য রচিত হয়েছিল। নাটকটি যমজ ভাইবোন ভায়োলা ও সেবাস্টিয়ানকে কেন্দ্র করে আবর্তিত, যারা জাহাজ ভেঙ্গে পড়ায় আলাদা হয়ে যায়। ভায়োলা সিসারিওর ছদ্মবেশ ধারণ করে ডিউক অরসিনোর প্রেমে পড়ে, যে কাউন্টেস অলিভিয়াকে পছন্দ করে। ভায়োলার সাথে সাক্ষাতে অলিভিয়া তাকে পুরুষ ভেবে তার প্রেমে পড়ে।
নাটকটির প্রথম মঞ্চায়নের নথি পাওয়া যায় ১৬০২ সালের ২রা ফেব্রুয়ারি ক্যান্ডলমাসে ক্রিসমাসের আনুষ্ঠানিক সমাপ্তি উপলক্ষ্যে। এটি ১৬২৩ সালে ফার্স্ট ফোলিও থেকে প্রথম গ্রন্থাকারে প্রকাশিত হয়।
নাটকটির পূর্ণ শিরোনাম হল "টুয়েলফথ নাইট, অর হোয়াট ইউ উইল"। এলিজাবেথীয় যুগে উপ-শিরোনামের ব্যবহার কেতাদুরস্ত ছিল। কয়েকজন সম্পাদক "দ্য মার্চেন্ট অব ভেনিস"-এর উপ-শিরোনাম হিসেবে বিকল্প শিরোনাম রাখেন "দ্য জিউ অব ভেনিস", এটিই প্রথম শেকসপিয়ারীয় নাটক যাতে প্রথম প্রকাশনার সময়ই উপ-শিরোনাম ছিল।
নাটকটি সম্ভবত ১৬০০ এবং ১৬০১ সালে শেষ করা হয়েছিল, নাটকের ঘটনাবলির সূত্র এই সময়কে নির্দেশ করে। লন্ডনের মিডল টেম্পলে পড়াকালীন একজন আইনের ছাত্র জন ম্যানিংহাম বলেন যে ১৬০২ সালের ২রা ফেব্রুয়ারি ক্যান্ডলমাসের মিডল টেম্পলে ক্রিসমাসিডের আনুষ্ঠানিক সমাপ্তি উপলক্ষ্যে নাটকটি মঞ্চস্থ হয়েছিল, যেখানে শিক্ষার্থীদের আমন্ত্রণ করা হয়েছিল। এটি এই নাটকের প্রথম নথিভুক্ত মঞ্চায়ন। ১৬২৩ সালের ফার্স্ট ফোলিও থেকে এটি প্রথম প্রকাশিত হয়।
মাচ অ্যাডু অ্যাবাউট নাথিং

মাচ অ্যাডু অ্যাবাউট নাথিং () হল উইলিয়াম শেকসপিয়র রচিত হাস্যরসাত্মক নাটক। ধারণা করা হয় এটি শেকসপিয়ারের কর্মজীবনের মধ্যবর্তী সময়ে ১৫৯৮ ও ১৫৯৯ সালে রচিত হয়েছিল। নাটকটি ১৬২৩ সালে ফার্স্ট ফোলিও থেকে গ্রন্থাকারে প্রকাশিত হয়।
ষোড়শ শতাব্দীতে উত্তর ইতালিতে প্রেমিকদের প্রবঞ্চনাকে বিশ্বাস করার প্রবণতা অতি প্রচলিত গল্পের ধরন ছিল। শেকসপিয়ারের অব্যবহিত উৎস হতে পারে মান্তুয়ার মাত্তেও বান্দেল্লোর উপন্যাসিকা, যার ফ্রঁসোয়ার দ্য বেলেফোরেস কর্তৃক ফরাসি অনূদিত রূপ শেকসিপিয়ারের কাছে পৌঁছায়। অন্য একটি সংস্করণ হল লুদোভিচো আরোস্তোর "ওরলান্দো ফুরোসা"-এর বই ৫, যা ১৫৯১ সালে ইংরেজিতে অনূদিত হয়েছিল। বেনেডিকের চরিত্রের সাথে "ওরলান্দো ফুরোসো"-এর মিল রয়েছে, কিন্তু বিয়াট্রিচ ও বেনেডিকের বুদ্দিদীপ্ত প্রণয় মৌলিক ও এই ধরনের সাথে খুবই অপ্রত্যাশিত। ক্লাউডিও-হিরোর দৃশ্যের একটি সংস্করণের এডমান্ড স্পেন্সারের "দ্য ফেয়ারি কুইন" (বই ২, ক্যান্টো ৪)-এ বিবৃত হয়েছিল।
প্রাপ্ত মুদ্রিত লেখনী থেকে পাওয়া সূত্র অনুসারে "মাচ অ্যাডু অ্যাবাউট নাথিং" ১৬০০ সালের পূর্বে মঞ্চস্থ হয়েছিল এবং ধারণা করা হয় নাটকটি ১৫৯৮-১৫৯৯ সালের শরৎ বা শীতকালে প্রথম মঞ্চস্থ হয়। প্রাপ্ত দুটি মঞ্চায়নের নথি থেকে জানা যায় নাটকটি ১৬১২-১৬১৩ সালের শীতকালে রাজদরবারে এবং পঞ্চম ফ্রেডরিকের সাথে যুবরাজ্ঞী এলিজাবেথের বিবাহ-পূর্ব উৎসবে ১৬১৩ সালের ১৪ই ফেব্রুয়ারি মঞ্চস্থ হয়। নাটকটি ১৬০০ সালে অ্যান্ড্রু ওয়াইজ ও উইলিয়াম অ্যাস্পলি কর্তৃক কোয়ার্টো থেকে প্রকাশিত হয়। এটি ১৬২৩ সালে ফার্স্ট ফোলিও থেকে প্রকাশের পূর্বে একমাত্র মুদ্রণ।
তিরুবলঙ্গাড়ু শ্রীবড়ারণ্যেশ্বর মন্দির

শ্রী বড়ারণ্যেশ্বর মন্দির নির্মাণের ইতিহাস নিয়ে কিছু মতভেদ রয়েছে ৷ স্থানীয়দের মতে এবং চোল সাম্রাজ্যের রাজাদের নির্দেশে নির্মিত হওয়ায় এই মন্দিরের নির্মাণ অন্যান্য শৈবপীঠের মতোই খ্রিস্টীয় দ্বাদশ শতাব্দী বলে ধরা হয় ৷ আবার শিলালেখ থেকে পাওয়া যায় যে এই মন্দির তৈরী হয়েছিলো খ্রিষ্টীয় পঞ্চম শতাব্দীর আশেপাশে ৷ শৈবধর্মাবলম্বীদের পবিত্র ও শিবের নটরাজরূপের পাঁচটি তাণ্ডবরত শিব পঞ্চসভা মন্দিরগুলির মধ্যে একটি হলো এই শ্রী বড়ারণ্যেশ্বর মন্দির ৷ শিব পঞ্চসভার মধ্যে এটি "রত্নসভা" নামে পরিচিত ৷
অপর একটি বৃৃহত্তর দেবালয় শ্রী তালুবিকুলান্ধেশ্বর মন্দিরটি বড়ারণ্যেশ্বর মন্দির থেকে দক্ষিণ-পূর্ব দিকে দুই কিলোমিটারের মধ্যে অবস্থিত ৷
শ্রী বড়ারণ্যেশ্বর মন্দির দ্রাবিড়নাড়ুর ২৭৫ টি "পাড়ল পেত্র স্থলম"গুলির মধ্যে একটি ৷
পৌরাণিক কাহিনী অনুসারে এই অঞ্চলের বটগাছে আচ্ছাদিত বৃৃহদাকার জঙ্গলে শুম্ভ ও নিশুম্ভ নামে দুই দানব বাস করতো এবং সেখান থেকে তারা দেবতাদের বিভিন্ন কাজে বাধাদান করতো ৷ তখন দেবতাগণ দানবদ্বয়ের থেকে নিস্তার পাওয়ার জন্য মাতা পার্বতীর কাছে যান ৷ মাতা পার্বতী সমস্ত ঘটনা শুনে প্রলয়ঙ্করী কালী রূপ ধারণ করেন এবং শুম্ভ-নিশুম্ভ দানবদলন করেন ৷ এমতাবস্থায় দেবী কালী দানবদ্বয় এবং তার সৈন্যদের রক্তপান করে আরো ভয়ঙ্করী হয়ে ওঠেন৷
ফলে পরবর্তীতে মহর্ষি মুঞ্জিকেশা কর্কোদকের অনুরোধে ও বিশ্বকে সংহারের হাত থেকে উদ্ধার করতে শিব উক্তস্থানে উপস্থিত হন ৷ দেবী কালী তাঁকে নৃত্যের জন্য আহ্বান করেন এবং বলেন যে শিব যদি এই প্রতিযোগিতায় জয় লাভ করেন তো তিনি তাঁকে নিজস্থান দেবেন এবং আরাধ্য হিসেবে মান্যতা দেবেন ৷ অতঃপর নৃৃত্য শুরু হয় ৷ মহাদেব নৃত্যরত অবস্থাতেই কৌশল অবলম্বন করে তার কর্ণকুণ্ডল ভূমিতে ফেলেন এবং তিনি তা তাঁর বাম পায়ের আঙ্গুল দিয়ে তার পুনরায় নিজকর্ণে স্থাপিত করেন ৷ দেবী কালী হার স্বীকার করেন এবং বলেন যে তিনি এই অপূর্ব নৃত্য প্রদর্শন করতে অক্ষম ৷ শিব বলেন যে তিনি স্বয়ং দেবীর পরিপূরক এবং সমসত্ত্বাযুক্ত, তিনি আরো বলেন যে উক্তস্থলে আগত ভক্ত ও তীর্থযাত্রীরা আশীর্বাদ পাওয়ার জন্য শিবপূজার পূর্বে দেবী কালীর পূজা করলে তবেই তিনি ভক্তের পূজায় সন্তুষ্ট হবেন ৷ এরপর থেকেই ঐস্থলে দেবী কালীর আলাদা একটি মন্দিরও রয়েছে৷
এই মন্দিরেই শিব তার ভক্ত কারৈক্কাল অম্মাকে "অম্মায়ে" নামে ভূষিত করেন ৷ ভক্ত অম্মৈয়া উল্টোভাবে অবস্থান করে এই মন্দিরে নটরাজের নৃত্য দর্শন করেন ৷ তার উল্টো হয়ে থাকার কারণ ছিলো যে, তিনি মনে করতেন এই পবিত্র দেবভূমিতে পা দিয়ে প্রবেশ করা পাপের সমান ৷ তিনি এখান থেকেই তাঁর সাধনার সূত্র খুঁজে পান ৷
শ্রীবড়ারণ্যেশ্বর মন্দিরটি শিব পঞ্চসভার একটি৷ বিশ্বাস করা হয় এই বিশেষ মন্দিরগুলিতে ভগবান শিব নটরাজরূপে আনন্দ তাণ্ডবরত৷
কিশমিশ

কিশমিশ বা কিসমিস হলো শুকনো আঙ্গুর। এটিকে ইংরেজিতে রেইসিনও বলা হয়। কিশমিশ বিশ্বের বিভিন্ন অঞ্চলে উৎপাদিত হয় এবং এটি সরাসরি খাওয়া যায় ও বিভিন্ন খাদ্য রান্নার সময় উপকরণ হিসেবে ব্যবহৃত হয়। এটি প্রাচীনকাল থেকে শক্তি বা ক্যালরির চমৎকার উৎস হিসেবে ব্যবহৃত হয়ে আসছে।
এটি তৈরি করা হয় সূর্যের তাপ অথবা মাইক্রোওয়েভ ওভেনের সাহায্যে। তাপের ফ্রুক্টোজগুলো জমাট বেঁধে পরিণত হয় কিশমিশে। আর এভাবেই আঙ্গুর শুকিয়ে তৈরি করা হয় মিষ্টি স্বাদের কিসমিস। এতে রয়েছে পটাশিয়াম, যা হার্টকে ভাল রাখে এবং খারাপ কোলেস্টেরল দূর করতে সাহায্য করে। রয়েছে আয়রন যা রক্তাল্পতা কমাতে বিশেষভাবে সাহায্য করে। এছাড়াও রয়েছে কার্বোহাইট্রেট, যা এনার্জি জোগায়। মহিলারাই বিশেষত রক্তাল্পতায় ভোগেন, তাই চিকিৎসকরা বলেন কিসমিস খাওয়া মহিলাদের স্বাস্থ্যের পক্ষে বিশেষ উপকারি।
সাধারণত ইরাক, ইরান, পাকিস্তান ও ভারতে জন্মে থাকে।
কিশমিশে ওজন অনুসারে ৭২% শর্করা থাকতে পারে যার বেশিরভাগ ফ্রুক্টোজ এবং গ্লুকোজ।  এগুলিতে প্রায় ৩% প্রোটিন এবং ৩.৭% –৬.৮% ডায়েটার ফাইবারও রয়েছে।
আমেরিকান কলেজ অফ কার্ডিওলজির ৬১ তম বার্ষিক বৈজ্ঞানিক অধিবেশন ২০১২-তে উপস্থাপিত উপাত্ত থেকে জানা যায় যে রক্তচাপের হালকা পরিমাণে বৃদ্ধি পাওয়া ব্যক্তিদের মধ্যে কিসমিসের নিয়মিত সেবন (দিনে তিনবার) রক্তচাপকে অন্যান্য সাধারণ স্ন্যাকস খাওয়ার তুলনায় উল্লেখযোগ্যভাবে হ্রাস করতে পারে।
যেকোন মিষ্টি খাবারের স্বাদ এবং সৌন্দর্য বাড়ানোর জন্য কিসমিস ব্যবহার করা হয়। এছাড়াও পোলাও, কোরমা এবং অন্যান্য অনেক খাবারে কিসমিস ব্যবহার কর হয়। কিসমিসকে শুকনো ফলের রাজাও বলা হয়। সোনালী-বাদামী রংয়ের চুপসানো ভাঁজ হওয়া ফলটি খুবই শক্তিদায়ক।
২০১৯ আইসিসি মহিলা বাছাইপর্ব ইউরোপ

২০১৯ আইসিসি মহিলাদের বাছাইপর্ব ইউরোপ একটি ক্রিকেট প্রতিযোগিতা যা ২০১৯ এর জুনে স্পেনে অনুষ্ঠিত হয়। প্রতিযোগিতার খেলাগুলো হয় মহিলাদের টুয়েন্টি২০ আন্তর্জাতিক (ডব্লিউটি২০আই) এর ফরম্যাট অনুযায়ী, অগ্রসরমান শীর্ষ দুটি দল যথাক্রমে ২০১৯ আইসিসি মহিলা বিশ্ব টুয়েন্টি২০ বাছাইপর্ব এবং ২০২০ মহিলা ক্রিকেট বিশ্বকাপ বাছাইপর্ব প্রতিযোগিতা খেলার সুযোগ পাবে।
মার্চ ২০১৯ এ স্কটল্যান্ড মহিলাদের বিশ্ব টুয়েন্টি২০ বাছাইপর্ব প্রতিযোগিতাটি আয়োজন করতে নিশ্চিত করে। যদি স্কটল্যান্ড ইউরোপ বাছাইপর্বে শীর্ষে থেকে জয় লাভ করে তবে পয়েন্ট তালিকায় নিকটবর্তী সর্বোচ্চ দলটিও ২০১৯ আইসিসি মহিলা বিশ্ব টুয়েন্টি২০ বাছাইপর্ব খেলার সুযোগ পাবে। ৩১ মে ২০১৯ আইসিসি (আন্তর্জাতিক ক্রিকেট কাউন্সিল) প্রতিযোগিতায় সব দলের খেলোয়াড়দের তালিকা নিশ্চিত করে। ২৬ জুন ২০১৯ প্রতিযোগিতার উদ্বোধনী খেলায় জার্মানি তাদের প্রথম ডব্লিউটি২০আই ম্যাচ খেলে।
প্রতিযোগিতায় অংশগ্রহণকারী দলগুলো হল নিম্নরুপ:
ভুজপুর জমিদার বাড়ি

ভুজপুর জমিদার বাড়ি বাংলাদেশ এর চট্টগ্রাম জেলার ফটিকছড়ি উপজেলার ভূজপুর ইউনিয়নে অবস্থিত এক ঐতিহাসিক জমিদার বাড়ি। যা স্থানীয়দের কাছে কাজী বাড়ি ও মিঞা বাড়ি নামে পরিচিত। এছাড়াও ফাঁসির ঘর হিসেবেও অনেকের কাছে পরিচিত। 
জমিদার কাজী শাহাব উদ্দিনের পূর্বপুরুষ মহব্বত সাধু ছিলেন গৌড় নগরের অধিবাসী। পরবর্তীতে তিনি চট্টগ্রামের ভূজপুর অঞ্চলে বসতি স্থাপন করেন। তার পুত্র সাদাল্লাহর ঘরেই জন্মগ্রহণ করেন কাজী শাহাব উদ্দিন, যিনি ১৮০০ শতকের শুরুতে এখানে জমিদারি প্রতিষ্ঠা করেন। তার নেতৃত্বে জমিদারি প্রশাসনিক কাঠামো গড়ে ওঠে এবং এটি পরবর্তী প্রজন্মের মাধ্যমে দীর্ঘকাল টিকে থাকে।
কাজী শাহাব উদ্দিনের মৃত্যুর পর তার পুত্র কাজী হায়দার আলী চৌধুরী জমিদারের দায়িত্ব গ্রহণ করেন। তার পরবর্তী প্রজন্মের মধ্যে উল্লেখযোগ্য ছিলেন কাজী হাসমত আলী, যিনি শুধু জমিদারই ছিলেন না, কবিও ছিলেন। তার রচিত "আলিফ লায়লা" ও "চিনফগপুর শাহ নামা" নামে দুটি পুঁথি সে সময় বেশ জনপ্রিয়তা অর্জন করে।
এই জমিদার পরিবার স্থানীয় জনগণের কল্যাণে বিভিন্ন অবকাঠামো নির্মাণ করে। তাদের উদ্যোগে মোগল স্থাপত্যশৈলীর অনুসরণে ২৪টি মহাল, ১২টি তরফ, ২২টি দীঘি ও ২২টি মসজিদ নির্মাণ করা হয়। এছাড়াও যোগাযোগ ব্যবস্থার উন্নয়নে ২২টি ব্রিজ ও কালভার্ট নির্মিত হয়। জমিদার পরিবারের নিজস্ব পারিবারিক মসজিদ, যা ৩ গম্বুজ ও ১২টি মিনার বিশিষ্ট, এখনো সংরক্ষিত রয়েছে এবং এটি প্রায় ২৫০ বছর পূর্বে তুর্কি প্রকৌশলীদের দ্বারা নির্মিত হয়েছিল।
তবে এই জমিদার পরিবারের ইতিহাস কেবলমাত্র উন্নয়নের জন্যই পরিচিত ছিল না, তাদের বিরুদ্ধে বিতর্কিত কর্মকাণ্ডের অভিযোগও ছিল। জমিদার বাড়িতে একটি ফাঁসির মঞ্চ ছিল, যা ব্রিটিশ শাসনামলে তৈরি করা হয়েছিল। স্থানীয়দের মতে, ব্রিটিশ সরকার প্রতি বছর এই মঞ্চে কয়েকজন অপরাধীকে মৃত্যুদণ্ড প্রদান করত। তবে জমিদার পরিবারের বংশধরদের মতে, এটি একটি প্রতীকী মঞ্চ ছিল এবং বাস্তবে এখানে কোনো ফাঁসি কার্যকর হয়নি।
১৯৫৫ সালে জমিদারি প্রথা বিলুপ্তির মাধ্যমে এই জমিদার পরিবারের শাসনের সমাপ্তি ঘটে। পরিবারের সর্বশেষ জমিদার ছিলেন কাজী দেলোয়ার হোসেন চৌধুরী। তবে এই বংশের বংশধররা এখনো এই ভূজপুর অঞ্চলে বসবাস করছেন। এই পরিবারের উল্লেখযোগ্য বংশধর ছিলেন বাংলাদেশের সাবেক অষ্টম প্রধানমন্ত্রী কাজী জাফর আহমেদ।
১.কাজী শাহাবুদ্দিন চৌধুরী
২.কাজী হায়দার আলী চৌধুরী
৩.কাজি হাসমত আলী চৌধুরী
৪.কাজী আহমদুজ্জামান চৌধুরী
৫.কাজী দেলোয়ার হোসেন চৌধুরী
জমিদার বাড়িটিতে প্রায় ৬০ কক্ষ বিশিষ্ট্য একটি প্রাসাদ তৈরি করা হয়। প্রসাদের ভিতরে একটি ফাঁসির মঞ্চ তৈরি করা হয়। বাড়িটির চারপাশে পরিখাঁ খনন করা হয়। বাড়ির উত্তর পাশে মোগল স্থাপত্যে তৈরি করা হয় একটি মসজিদ। যা এখন কাজী বাড়ি মসজিদ নামে পরিচিত। 
৬০ কক্ষ বিশিষ্ট্য প্রাসাদটি এখন প্রায় ধ্বংসের মুখে। ফাঁসির মঞ্চটি এখন আর নেই। প্রাসাদটির যা অবশিষ্ট্য আছে, সেগুলোতে এখন লতাপাতায় জরাজীর্ণ হয়ে রয়েছে। আর জমিদার বাড়ির চারপাশের সেই পরিখাঁটি এখন আর নেই। তবে জমিদার বাড়ির প্রাঙ্গণে যে মসজিদটি ছিল। তা ব্যবহারের ফলে এখনো অক্ষত অবস্থায় রয়েছে।
আমজাদুল হক

আমজাদুল হক হলেন বাংলাদেশের একজন কূটনীতিবিদ। মুক্তিযুদ্ধে অনন্য সাধারণ অবদানের জন্য ২০১৮ সালে তাকে “স্বাধীনতা ও মুক্তিযুদ্ধে স্বাধীনতা পুরস্কার” প্রদান করা হয়।
১৯৭১ সালে বাংলাদেশের স্বাধীনতা যুদ্ধ শুরুর প্রাক্কালে তিনি পাকিস্তানি পররাষ্ট্র মন্ত্রানালয়ে চাকুরীর সুবাদে নয়াদিল্লীস্থ পাকিস্তান হাইকমিশনের কূটনৈতিক মিশনে প্রেস এটাচে হিসাবে নিযুক্ত ছিলেন এবং মুজিবনগর সরকার গঠনেরও পূর্বে বাংলাদেশের স্বাধীনতা যুদ্ধের প্রতি সমর্থন জানিয়ে ৬ এপ্রিল পাকিস্তান সরকারে চাকুরি হতে ইস্তফা দেন। পরবর্তীতে বাংলাদেশের প্রবাসী সরকার গঠিত হলে তিনি তাতে যোগদান করেন এবং বাংলাদেশ স্বাধীনতা লাভ করলে তিনি বাংলাদেশ পররাষ্ট্র মন্ত্রানালয়ে পরিচালক এবং মাস্কাট, বন ও ওয়ারশস্থ বাংলাদেশ দূতাবাসে কূটনীতিবিদ হিসাবে নিযুক্ত হন।
বাংলাদেশের স্বাধিকার আন্দোলন ও মুক্তিযুদ্ধে অসাধারণ অবদানের জন্য ২০১৮ সালে দেশের “সর্বোচ্চ বেসামরিক পুরস্কার” হিসাবে পরিচিত “স্বাধীনতা পুরস্কার” প্রদান করা হয় তাকে।
শ্রোণি সঞ্চালন

শ্রোণিচক্রীয় সঞ্চালন বা শ্রোণি সঞ্চালন () হল পেলভিস বা শ্রোণিচক্র অঞ্চলের গতিশীল সঞ্চালনা, যা বিভিন্ন কাজে ব্যবহৃত হয়, যেমন নৃত্য বা যৌনকর্ম।
মানুষ সহ স্তন্যপায়ীদের বহু প্রজাতি যৌনসঙ্গমের সময় বা অন্যান্য যৌনকর্মের জন্য (যেমন অনাভেদী যৌনক্রিয়া) শ্রোনিচক্রীয় সঞ্চালন করে থাকে।. ২০০৭ সালে, জার্মান বিজ্ঞানীগণ উল্লেখ করেন যে, স্ত্রী বানরেরা সঙ্গমকালে চিৎকার করার মাধ্যমে পুরুষ বানরের শ্রোনিচক্রীয় সঞ্চালনের উদ্যম ও পরিমাণকে বৃদ্ধি করতে পারে। ভার্জিনিয়া হরিণের যৌনমিলনে মাত্র একবার শ্রোণিচক্রীয় সঞ্চালন সঙ্ঘটিত হয়।
এলভিস প্রেসলি সর্বপ্রথম এই অঙ্গভঙ্গি মঞ্চে পরিবেশন করেন,যা সুস্পষ্ট যৌন অর্থ বহন করার কারণে যথেষ্ট সমালোচিত হয়েছিল। উক্ত সমালোচনার কারণে, তাকে মাঝেমধ্যে টিভিতে কোমরের উপর থেকে দেখানো হত (যেমনভাবে দ্য এড সুলিভিয়ান শোতে তাকে তৃতীয়বার দেখা গিয়েছিল।)। পরবর্তীতে, পেলভিক সঞ্চালন মাইকেল জ্যাকসনেরও নিজস্ব সুপরিচিত নাচের মুদ্রাগুলোর মধ্যে অন্যতম হয়ে ওঠে। পশ্চাৎ দিক থেকে শ্রোণি সঞ্চালনও নাচের একটি মুদ্রা হিসেবে ব্যবহৃত হয়, যা পশ্চিমা হিপহপ নাচের অত্যন্ত একটি জনপ্রিয় মুদ্রা। কোমরের উভয়পার্শ হতে পেলভিক সঞ্চালন হল ভারত ও বাংলাদেশে একটি বিখ্যাত নারী নৃত্যের মুদ্রা এবং তা "ঠুমকা" নামে পরিচিত। বলিউডের বিভিন্ন গানের কথায় এটি দেখতে পাওয়া যায়।
বানর, বনমানুষ ও মানুষের নবজাতদের মধ্যে পেলভিক সঞ্চালন দেখতে পাওয়া য়ায়। বিষয়টি পর্যবেক্ষণ করে প্রাণী-আচরণবিদ জন বোলবি (১৯৬৯) অভিমত দেন যে, নবজাতক যৌন আচরণ সম্ভবত স্তন্যপায়ীদের মধ্যে একটি বৈশিষ্ট্য, এটি কোন ব্যতিক্রম নয়। ৮ থেকে দশ মাস বয়সে মানব শিশুতে শ্রোনিচাক্রিক সঞ্চালন দেখা যায়, এবং সম্ভবত তা স্নেহ বা আদরের বহিঃপ্রকাশমূলক আচরণ। সাধারণত, নবজাতক প্রথমদিকে মা-বাবার সঙ্গে এঁটে থাকে, এরপর নাক ঘষে, শ্রোণি সঞ্চালন করে, এবং কয়েক সেকেন্ডের জন্য শ্রোণিদেশ বা কোমর ঘোরায়।
আমার জান আমার প্রাণ

আমার জান আমার প্রাণ হচ্ছে একটি বাংলাদেশী রোমান্টিক-অ্যাকশন চলচ্চিত্র। চলচ্চিত্রটি পরিচালনা করেছেন সোহানুর রহমান সোহান এবং ২০০৮ সালের ৮ ডিসেম্বর মুক্তি পায়। চলচ্চিত্রটিতে অভিনয় করেছেন শাকিব খান, অপু বিশ্বাস, রেসি, আহমেদ শরীফ, মিশা সওদাগর, ডন সহ প্রমুখ
চলচ্চিত্রটির সঙ্গীত পরিচালনা করেছেন আলী আকরাম শুভ ও শওকত আলী ইমন। "আমি নায়ক আমি গায়ক" গানটি ২০০৮ সালে জনপ্রিয়তা পায়।
সোটাস: দ্য সিরিজ

সোটাস দ্য সিরিজ (, ) হলো ২০১৬ সালে থাই ভাষায় নির্মিত একটি ধারাবাহিক সমপ্রেমী নাটক। এটি মূলত থাইল্যান্ডে সম্প্রচারিত হয়। প্রসঙ্গত থাইল্যান্ডে Seniority Order Tradition Unity Spirit (জ্যেষ্ঠতা আদেশ ঐতিহ্য একতা উদ্দীপনা) কে সংক্ষেপে SOTUS বলা হয়। 
বিটার সুইটের লেখা অনলাইন উপন্যাস "SOTUS พี่ว้ากตัวร้ายกับนายปีหนึ่ง" অবলম্বনে এর কাহিনী চিত্রিত হয়োছে। 
প্রথম ৮টি পর্ব ২০ আগস্ট, ২০১৬ থেকে ৮ অক্টোবর ২০১৬ তারিখের মধ্যে সম্প্রচারিত হয়। থাই রাজা ভূমিবল অদুল্যদের শাসনামল শেষ হওয়ায় পরবর্তী ত্রিশ কার্যদিবস পর্যন্ত ধারাবাহিকটি সম্প্রচারের না করার নির্দেশপ্রাপ্ত হয়।
পরবর্তী ৮টি পর্ব ১৯ নভেম্বর ২০১৬ থেকে সম্প্রচার শুরু হয়। ৩ ডিসেম্বর ২০১৬ তারিখে শেষ সম্প্রচারের তারিখ নির্ধারিত হলেও নিষেধাজ্ঞার ফলে বিলম্বিত হয় এবং ১৪ জানুয়ারি ২০১৭ তারিখে এর সম্প্রচার শেষ হয়।
মীর (পদবি)

মীর বা মির () একটি রাজকীয় পদবি বা রাজদত্ত পদবি যা পাক-ভারত উপমহাদেশের অনেক অঞ্চলে বা রাজ্যে ব্যবহৃত হয়ে থাকে। ইসলামিক প্রভাবের বিভিন্ন দেশ বা রাজ্যে এই পদবি ব্যবহৃত হয়ে থাকে। হায়দারাবাদের নিজামদের পদবি ছিল মীর। মীর শব্দটিকে ফার্সি শব্দ "পীর" এর আরবি পরিভাষা হিসেবে অনুমান করা হয়ে থাকে। অনেকেই মীর শব্দটি আরবি "আমির" শব্দ থেকে উদ্ভূত হয়েছে বলে মনে করেন। মুঘল সাম্রাজ্যে বিভিন্ন সামরিক শাখার প্রধানদেরকে মীর পদবি দেওয়া হতো।
মুঘল সাম্রাজ্যে মীর-ই মুন্সী, মীর-ই আতশ, মীর-ই মহল্লা, মীর-ই মঞ্জিল, মীর-ই শিকার, মীর-ই সামান, মীর বকশি প্রভৃতি পদে যারা চাকুরি করতেন তারা মূলত রাজকীয় সনদের মাধ্যমে পাওয়া রাজকীয় পদবি হিসেবে নামের পূর্বে "মীর" পদবি ব্যবহার করতেন।অনেক ক্ষেত্রে, ব্রিটিশ সরকার তাদের অনুগত মুসলমান জমিদার, নবাবদের রাজকীয় পদবি হিসেবে "মীর" পদবি দিয়েছেন। অনেক হিন্দুও এই পদবি পেয়েছেন কিন্তু তাদের নামের পূর্বে এই পদবি ব্যবহৃত হতে সচরাচর দেখা যায় না।
মুসলমান শাসিত বিভিন্ন রাজ্যে কিছু শাসকের নামের পূর্বে "মীর" পদবি ব্যবহৃত হতো। পাকিস্তানে খায়িরপুরের মীর, হানজার মীর, মীরপুর এস্টেটের মীর, খারানের মীর, নাগারের মীর, জানদালা এস্টেটের মীর এবং তানাওয়ালের মীর- এই রাজ্যসমুহের মধ্যে শুধুমাত্র খায়িরপুরের মীর (১৭ গান) এবং হানজার মীর (১৫ গান) গান স্যালুট পর্যায়ে পৌছাতে পেরেছিলেন।
সম্মানসূচক পদবি হিসেবেও অনেক সময় মীর পদবী ব্যবহার হতে দেখা যায়।
বাংলাদেশের ফরিদপুর পদমদি নবাব এস্টেটের নবাবদের বংশপদবি হিসেবে সৈয়দ এবং রাজকীয় পদবী হিসেবে "মীর" পদবি ব্যবহার করা হতো। ভারতের হায়দারাবাদের নিজামদের রাজকীয় পদবি হিসেবে "মীর" পদবি ব্যবহৃত হতো।>। এছাড়া মুর্শিদাবাদের নবাব সৈয়দ মীর জাফর আলী খান এর ক্ষেত্রে রাজকীয় পদবি হিসেবে "মীর" পদবি ব্যবহার হতে দেখা যায়। মীর জাফরের পরবর্তী বংশধরগণ "মীর" পদবি ব্যবহারের পরিবর্তে "মীর জাদা" বা সংক্ষেপে "মির্জা" পদবি ব্যবহার করতো নামের শেষে। বাংলাদেশ, ভারত এবং পাকিস্তানের বিভিন্ন রাজ্যে "মীর" রাজকীয় পদবি হিসেবেই রাজকীয় সনদের মাধ্যমে প্রদান করা হয়েছিল মুঘল আমলে, পরবর্তীতে ইংরেজি শাসনামলে। তবে আরব বংশোদ্ভুত মীর পদবীদারীরা কুরাইশ বংশের উমাইয়া গোত্রের আমীর মুয়াবিয়ার বংশধর বলে জনশ্রুতি আছে। অনেকক্ষেত্রে দেখা যায়,উমাইয়া গোত্রের লোকেরা পদবী হিসাবে কুরাইশী ব্যবহার করেন।
মুঘল আমলে, ভারতীয় উপমহাদেশে উর্দু ভাষায় কিছু যৌগিক পদবি ব্যবহৃত হতে দেখা যায়। যেমন:
নেপালের হিন্দু রাজ্যে মীর মুনশি এবং মীর উমরাও পদবি ব্যবহার হতে দেখা যায়।
বেলুচিস্তানের বেলুচ রাজ্যে মীর চাকার রিন্দ পদবি ব্যবহার হতে দেখা যায়।
In the Baloch kingdom of Balochistan:
অটোম্যান সাম্রাজ্যে আরবি আমির-উল উমারা পদবির সমার্থক হিসেবে "মির-ই মিরন" পদবি ব্যবহার হতে দেখা যায়।
নান-নিং

নান-নিং (; ফিনিন: Nánníng) পূর্ব এশিয়ার রাষ্ট্র গণচীনের দক্ষিণ ভাগে অবস্থিত কুয়াংশি চুয়াং স্বায়ত্তশাসিত অঞ্চলের একটি নগরী। ভৌগোলিকভাবে নগরীটি কুয়াংশির দক্ষিণভাগে একটি পাহাড়বেষ্টিত নিম্নভূমিতে অবস্থিত। এখানকার জলবায়ু উষ্ণ, মৌসুমী বায়ু দ্বারা প্রভাবিত আর্দ্র উপক্রান্তীয় প্রকৃতির। মূল নান-নিং নগরীর আয়তন ৬৪৭৯ বর্গকিলোমিটার এবং বৃহত্তর নান-নিং এলাকার আয়তন ২২,১৮৯ বর্গকিলোমিটার। ২০১৮ সালের হিসাব অনুযায়ী বৃহত্তর নান-নিং অঞ্চলে ৭২ লক্ষের বেশি অধিবাসী বাস করত, এর মধ্যে মহানগর এলাকাতে ৪৪ লক্ষ লোকের বাস। ১৬৮০ বছর দীর্ঘ ইতিহাসের সাক্ষী নান-নিং নগরীটি কুয়াংশি অঞ্চলের অর্থনৈতিক ও সাংস্কৃতিক কেন্দ্রবিন্দু। নগরীর অর্ধেকের বেশি লোক চীনের সংখ্যালঘু চুয়াং জাতির লোক। চীনের সবচেয়ে সবুজ নগরীগুলির অন্যতম এই নগরীতে সারা বছর সবুজ পর্ণরাজির সমারোহ লেগে থাকে এবং এর আয়তনের ৩৯% বৃক্ষে আবৃত। মাথাপিছু প্রতিটি নাগরিকের জন্য ১০০০ বর্গফুটেরও বেশি সরকারী সবুজ এলাকা আছে। তাই নান-নিংকে চীনের “সবুজ নগরী” (绿城) নামে ডাকা হয়। নান-নিং নগরী চীন এবং দক্ষিণ-পূর্ব এশিয়ার আসিয়ান সংস্থাভুক্ত দেশগুলির মধ্যে বাণিজ্যের কেন্দ্র হিসেবে কাজ করছে; এখানেই প্রতি বছর চীন-আসিয়ান বাণিজ্যমেলা (CAEXPO) অনুষ্ঠিত হয়।
২০২১ মহিলা ক্রিকেট বিশ্বকাপ বাছাইপর্ব

২০২১ নারী ক্রিকেট বিশ্বকাপ বাছাইপর্ব ছিল একটি আন্তর্জাতিক ক্রিকেট টুর্নামেন্ট যেটি ২০২১ সালের নভেম্বর মাসে জিম্বাবুয়েতে অনুষ্ঠিত হয়। টুর্নামেন্টটি ছিল ২০২২ নারী ক্রিকেট বিশ্বকাপে উত্তরণের চূড়ান্ত ধাপ। টুর্নামেন্টটি ছিল বিশ্বকাপ বাছাইপর্বের পঞ্চম আসর, এবং টুর্নামেন্টের ম্যাচগুলো খেলা হয় ৫০ ওভারের ম্যাচ হিসেবে। একদিনের আন্তর্জাতিক (ওডিআই) মর্যাদাসম্পন্ন দুই দলের মধ্যে অনুষ্ঠিত ম্যাচগুলো একদিনের আন্তর্জাতিক হিসেবে খেলা হয়। এর আগে আঞ্চলিক বাছাইপর্ব টুর্নামেন্টগুলোতে টোয়েন্টি২০ আন্তর্জাতিক (টি২০আই) ফরম্যাট ব্যবহার করা হয়েছিল। বাছাইপর্বের সেরা তিনটি দলের নিউজিল্যান্ডে অনুষ্ঠিত ২০২২ নারী ক্রিকেট বিশ্বকাপে খেলার যোগ্যতা অর্জন করার কথা ছিল। বিশ্বকাপে খেলার যোগ্যতা অর্জনকারী তিনটি দলসহ সেরা পাঁচটি দলের আইসিসি নারী চ্যাম্পিয়নশিপের পরবর্তী চক্রে উত্তীর্ণ হওয়ার কথা ছিল।
প্রথমে ২০২০ সালের জুলাই মাসে শ্রীলঙ্কায় বাছাইপর্বটি অনুষ্ঠিত হওয়ার কথা ছিল। ২০২০ সালের মার্চ মাসে কোভিড-১৯ মহামারির কারণে পরিস্থিতি পর্যবেক্ষণ ও টুর্নামেন্টটির সূচি পর্যালোচনা করা হচ্ছে বলে আন্তর্জাতিক ক্রিকেট কাউন্সিল (আইসিসি) জানায়। ২০২০ সালের ১২ মে আইসিসি নিশ্চিত করে যে টুর্নামেন্টটি স্থগিত করা হয়েছে। ২০২০ সালের ডিসেম্বর মাসে আইসিসি নিশ্চিত করে যে বাছাইপর্ব টুর্নামেন্টটি ২০২১ সালের জুন ও জুলাই মাসে খেলা হবে। ২০২১ সালের এপ্রিল মাসে আইসিসি ২০২১ সালের নভেম্বর ও ডিসেম্বর পর্যন্ত টুর্নামেন্টটি স্থগিত করে। ২০২১ সালের আগস্ট মাসে আইসিসি টুর্নামেন্টের সূচি নিশ্চিত করে ও আয়োজক হিসেবে জিম্বাবুয়ের নাম ঘোষণা করে। ২০২১ সালের নভেম্বর মাসে টুর্নামেন্টের সম্পূর্ণ সূচি ঘোষণা করা হয়। অংশগ্রহণকারী দশটি দলকে পাঁচ দলের দুটি গ্রুপে ভাগ করা হয়, যেখানে প্রতি গ্রুপের সেরা তিন দল সুপার সিক্স পর্বে উত্তীর্ণ হবে।
২০২১ সালের ৮ নভেম্বর পাপুয়া নিউ গিনি ঘোষণা দেয় যে দলের বেশ কয়েকজন খেলোয়াড়ের দেহে কোভিড-১৯ ধরা পড়ায় তারা নিজেদের নাম প্রত্যাহার করতে বাধ্য হয়েছে। ১০ নভেম্বর আইসিসি নিশ্চিত করে যে পাপুয়া নিউ গিনির বদলি হিসেবে কোনও দলকে নেয়া হবে না, এবং সে সাথে গ্রুপ এ-এর দলসংখ্যা চারে নামিয়ে আনা হয়।
২০২১ সালের ২৭ নভেম্বর টুর্নামেন্টটি চলার মাঝপথে কোভিড-১৯ সংক্রান্ত ঝুঁকির জন্য টুর্নামেন্টটি বাতিল করা হয়। আইসিসি ওডিআই র‍্যাংকিং-এ এগিয়ে থাকা দলসমূহকে বিশ্বকাপে খেলার যোগ্যতা প্রদান করার সিদ্ধান্ত নেয়। সে অনুযায়ী ওয়েস্ট ইন্ডিজ, পাকিস্তান ও বাংলাদেশ বিশ্বকাপে খেলার যোগ্যতা অর্জন করে, এবং সে সাথে আয়ারল্যান্ড ও শ্রীলঙ্কা আইসিসি নারী চ্যাম্পিয়নশিপের পরবর্তী চক্রে খেলার যোগ্যতা লাভ করে। টুর্নামেন্টের বাকি দলগুলো আইসিসির পূর্ণ সদস্য না হওয়ার কারণে তারা বিশ্বকাপে উত্তীর্ণ হওয়ার সুযোগ পায় না, কারণ ওডিআই র‍্যাংকিং-এ শুধু আইসিসির পূর্ণ সদস্যসমূহের নাম বিদ্যমান ছিল।
টুর্নামেন্টে নিম্নলিখিত দলসমূহ খেলার যোগ্যতা অর্জন করে:
খেলোয়াড়দের দেহে কোভিড-১৯ ধরা পড়ায় পাপুয়া নিউ গিনি টুর্নামেন্ট থেকে নিজেদের নাম প্রত্যাহার করে নেয়।
টুর্নামেন্টের জন্য নিম্নলিখিত দলসমূহ ঘোষণা করা হয়:
প্রিয়া আনন্দ

প্রিয়া আনন্দ (জন্ম ১৭ নভেম্বর ১৯৮৬) হলেন একজন ভারতীয় চলচ্চিত্র অভিনেত্রী, যিনি তামিল, মালয়ালম, হিন্দি, তেলুগু ও কন্নড় ভাষার চলচ্চিত্রে অভিনয় করেছেন। যুক্তরাষ্ট্র থেকে উচ্চশিক্ষা গ্রহণের পর তিনি মডেলিং শুরু করেন। ২০০৯ সালে মুক্তিপ্রাপ্ত তামিল ভাষার চলচ্চিত্র "ভামানান" এ অভিনয়ের মাধ্যমে তার চলচ্চিত্রাঙ্গনে অভিষেক ঘটে। "লিডার" (২০১০) হল তার অভিনীত প্রথম তেলুগু ভাষার চলচ্চিত্র। ২০১২ সালে মুক্তিপ্রাপ্ত "ইংলিশ ভিংলিশ" হল তার অভিনীত প্রথম হিন্দি ভাষার চলচ্চিত্র।
প্রিয়া আনন্দ তামিলনাড়ুর চেন্নাইয়ে জন্মগ্রহণ করেন। তার বাবার নাম ভরদ্বাজ এবং মায়ের নাম রাধা। তিনি তামিল, তেলুগু, ইংরেজি, বাংলা, হিন্দি, মারাঠি ও স্পেনীয় ভাষায় কথা বলতে পারেন।
প্রিয়া আনন্দ ছোটবেলা থেকেই চলচ্চিত্রে আগ্রহী ছিলেন। তিনি চলচ্চিত্রের কারিগরি ক্ষেত্রে কাজ করার কথা ভাবলেও কখনোও অভিনয়শিল্পী হবেন এমনটা ভাবেন নি। তিনি উচ্চশিক্ষা লাভের জন্য যুক্তরাষ্ট্র গমন করেছিলেন। নিউইয়র্কের ইউনিভার্সিটি অব অ্যালবানি থেকে গণযোগাযোগ ও সাংবাদিকতা বিষয়ে পড়াশোনা করেন। পড়াশোনা শেষ হলে তিনি ২০০৮ সালে ভারতে চলে আসেন।এরপর, তিনি নিউট্রিন মহা ল্যাক্টো, প্রিন্স জুয়েলারি ও ক্যাডবেরি ডেইরি মিল্কের টিভি বিজ্ঞাপনে কাজ করেন।
"পুগাইপ্পাদাম" চলচ্চিত্রের মাধ্যমে তার বড় পর্দায় অভিষেক হবার কথা থাকলেও চলচ্চিত্রটির মুক্তি পিছিয়ে যাওয়ায় "ভামানান" চলচ্চিত্রের মাধ্যমে তার চলচ্চিত্রাঙ্গনে অভিষেক ঘটে।
২০১০ সালে তার অভিনীত "পুগাইপ্পাদাম", "লিডার" ও "রাম রাম কৃষ্ণ কৃষ্ণ" শিরোনামের তিনটি চলচ্চিত্র মুক্তি পায়।
২০১১ সালে তার অভিনীত দ্বিভাষিক চলচ্চিত্র "১৮০" মুক্তি পায়। ২০১১ সালের দ্বিতীয়ভাগে তিনি আর বালকির হিন্দি চলচ্চিত্র "ইংলিশ ভিংলিশ" এর চিত্রগ্রহণে অংশ নেন। চলচ্চিত্রটি তিনি তার আদর্শ শ্রীদেবীর সাথে অভিনয় করেন।
২০১২ সালে তার অভিনীত চলচ্চিত্র "ইংলিশ ভিংলিশ" মুক্তি পায়। বছরের শেষার্ধে মুক্তি পায় তার অভিনীত চলচ্চিত্র "কো আন্টে কোটি"। ২০১৩ সালে তার অভিনীত "রাংরেজ", "ফুকরে", "এথির নিচাল", "ফুকরে" ও "ভানাক্কাম চেন্নাই" মুক্তি পায়। ২০১৪ সালে তার অভিনীত "আরিমা নাম্বি", "ইরুম্বু কুথিরাই" ও "ওরু উরলা রেন্ডু রাজা" মুক্তি পায়।
২০১৫ সালে তার অভিনীত "ভাই রাজা ভাই" ও "ত্রিশা ইল্লানা নয়নতারা" মুক্তি পায়। "ত্রিশা ইল্লানা নয়নতারা" চলচ্চিত্রে তিনি অতিথি চরিত্রে অভিনয় করেন। ২০১৭ সালে তার অভিনীত "এজরা", "মুথুরামালিঙ্গম", "রাজাকুমারা", "কুতাথিল অরুথান" ও "ফুকরে রিটার্নস" শিরোনামের পাঁচটি চলচ্চিত্র মুক্তি পায়।
২০১৮ সালে তার অভিনীত চলচ্চিত্র "কায়ামকুলাম কচুন্নি" ও "অরেঞ্জ" মুক্তি পায়। ২০১৯ সালে তার অভিনীত "কোদাথি সামাকশাম বালান ভাকিল" ও "এলকেজি" মুক্তি পায়। ২০১৯ সালে তার অভিনীত "পাথিনেত্তাম পাডি" ও "আদিত্য বর্মা" মুক্তি পাবার কথা আছে।
তিনি সেভ দ্য চিলড্রেনের তামিলনাড়ু ও অন্ধ্রপ্রদেশের দূত হিসেবে কাজ করেছেন।
সুভাষ চন্দ্র গোয়েল

সুভাষ চন্দ্র গোয়েল ভারতের হরিয়ানা থেকে নির্বাচিত রাজ্য সভার সংসদ সদস্য। এসেল গ্রুপের চেয়ারম্যান। ভারতের নিজস্ব মিডিয়া মুঘল। "ভারতীয় টেলিভিশনের জনক" হিসেবেও অভিহিত করে থাকে।
সুভাষ চন্দ্র গোয়েলের জন্ম ৩০ নভেম্বর ১৯৫০ সালে। ভারতের হরিয়ানা রাজ্যের হিসার জেলার আদমপুরে।
১৯ বছর বয়সে দ্বাদশ শ্রেণী পর্যন্ত পড়ার পর প্রবেশ করেন পারিবারিক চাল ব্যবসায়। এছাড়া নিজস্ব একটি উদ্ভিজ্জ তেলের ব্যবসা শুরু করার। এর পর খাদ্যশস্য রপ্তানির ব্যবসাও শুরু করেন। ১৯৮১ সালে প্রতিষ্ঠা করেন এসেল প্যাকেজিং লিমিটেড। পরবর্তীতে এসেল প্যাকেজিং লিমিটেড নতুন নাম হয় এসেল প্রোপ্যাক লিমিটেড। সম্প্রচার মাধ্যমের পাশাপাশি এসেল গ্রুপের কার্যক্রম বিস্তৃত হয়েছে বিনোদন পার্ক, প্যাকেজিং অবকাঠামো, লটারি প্রভৃতির ব্যবসাতেও। জাহাজের ব্যবসায় প্রবেশ করেছেন জালেশ ব্র্যান্ড হিসেবে। সব মিলিয়ে, ২১ এপ্রিল ২০১৯ পর্যন্ত সুভাষের মোট সম্পদের পরিমাণ ২.৬ বিলিয়ন। ফোর্বস বিলিয়নিয়ার্স ২০১৯ এর তালিকা অনুযায়ী, তিনি বিশ্বের ৯১৬তম ধনী।
স্টার টিভির মালিকানাধীন এশিয়াস্ট্যাটের ট্রান্সপন্ডার ইজারা নেয়ার ক্ষেত্রেও সফল হন তিনি। ১৯৯২ সালে ভারতে প্রথম স্যাটেলাইট টেলিভিশন চ্যানেল হিসেবে যাত্রা শুরু করে জি টিভি। আর সুভাষ চন্দ্র গোয়েলের হাত ধরে জি টিভির উদ্ভব ঘটেছিল। এছাড়া ওই বছরের অক্টোবরেই তিনি জি টেলিফিল্মস লিমিটেড চালু করেন, যেটির কাজ ছিল জি টিভির জন্য অনুষ্ঠান সরবরাহ করা। সম্প্রতি ১০ বিলিয়ন ডলারেরও বেশি মূল্যমানের এক বিশাল সাম্রাজ্য গড়ে তুলেছেন তিনি। ১৯৯৫ সালে প্রতিষ্ঠা করেন ভারতের সর্ববৃহৎ মাল্টি সিস্টেম অপারেটর সিটিক্যাবল। যৌথ প্রকল্প শুরু করেন নিউজ কর্পের সাথে। ফলে একাধারে যেমন ভারতীয় দর্শক প্রথমবারের মতো সারাদিন স্থানীয় সংবাদ দেখার একটি মাধ্যম পেয়ে যায়, ঠিক একইভাবে তাদের সুযোগ ঘটে অনবরত হিন্দি চলচ্চিত্র দেখারও। ওই বছরই নতুন দুটি চ্যানেল, জি নিউজ ও জি সিনেমা নিয়ে আসেন তিনি। জি-ই ভারতের প্রথম ক্যাবল কোম্পানি, যারা ২০০০ সালে ইন্টারনেট ওভার ক্যাবল সার্ভিস চালু করে। আর ২০০৩ সালে জি ভারতে প্রথম ডিরেক্ট টু হোম (ডিটিএইচ) সার্ভিসও নিয়ে আসে। জি টিভি নেটওয়ার্কে রয়েছে প্রায় ৯০টি চ্যানেল, যার মাধ্যমে বিশ্বের ১৭৪টি দেশে ১.৩ বিলিয়নেরও বেশি দর্শক রয়েছে তাদের। ভারতে স্টার ও সনির পাশাপাশি জি-ই সবচেয়ে বড় টিভি নেটওয়ার্ক। 
২০০৫ সালে দৈনিক ভাস্কর গ্রুপের সাথে মিলিয়ে বাজারে নিয়ে আসেন ইংরেজি সংবাদপত্র- ডিএনএ (ডেইলি নিউজ অ্যান্ড অ্যানালাইসিস)। 
২০১৬ সালে জি মিডিয়া গ্রুপের ডিরেক্টর এবং নন-এক্সিকিউটিভ পদ থেকে সরে দাঁড়ান। ওই বছরই হরিয়ানার রাজ্যসভা নির্বাচনে স্বতন্ত্র প্রার্থী হিসেবে প্রতিদ্বন্দ্বিতা করে জয়ী হন তিনি। তবে তার প্রতি প্রচ্ছন্ন সমর্থন ছিল ক্ষমতাসীন দল বিজেপির।
দ্য রোর

দ্য রোর হলো অস্ট্রেলিয়ান ক্রীড়া মতামত ভিত্তিক ওয়েবসাইট। ২০০৬ সালের শেষের দিকে দুই ভাই জ্যাক এবং জোল্টন জাভোস এটি প্রতিষ্ঠা করেন। প্রাথমিকভাবে, দ্য রোয়ার তাদের বাবা স্পিরি জাভোসের লেখার হোস্ট করার জন্য একটি ব্লগ। তিনি তখন ফেয়ারফ্যাক্স মিডিয়ার কলামিস্ট ছিলেন। এ সাইটটি ক্রীড়া সংবাদ ছাড়াও অষ্ট্রেলিয়ান ক্রীড়া ফ্যানদের লেখা বিভিন্ন নিবন্ধ ও ক্রীড়া বিশেষজ্ঞদের বিভিন্ন মতামতগুলো প্রকাশ করে।
২০০৭ সালে, জ্যাক জাভোস কোম্পানি কনভার্ট্যান্ট মিডিয়া পিটি লিমিটেড গঠন করেন, যা ‘দ্য রোয়ার’ ও সংস্কৃতি সাইট, লস্ট এট ই মাইনোর প্রকাশিত হয়েছিল - মাইনর হলো ২০০৫ সাল থেকে তাদের দুই ভায়ের মাধ্যমে প্রকাশিত একটি সাইট।
২০১০ সালের ডিসেম্বরে নেটওয়ার্ক টেন সংখ্যালঘুরা এর বিনিয়োগকারী হয়।
২০০৮ থেকে ২০১৫ সাল পর্যন্ত নিউক্যাসল ব্যবসাটি অস্ট্রেলিয়া থেকে শুরু হয়ে
জুন ২০১৬ সালে, দ্য রোয়ারের ১৫৬ জন বিশেষজ্ঞ মন্তব্যকারী ছিল। প্রতি মাসে দ্য রোয়ার বিশেষজ্ঞ এবং ভক্তদের কাছ থেকে সংগ্রহ করে প্রায় ১,০০০ টি নিবন্ধ প্রকাশ করে। 
এটি টাইপিং প্রতিযোগিতা চালায় এবং বিজ্ঞাপন গ্রহণ করে। এর একটি টুইটার ফিড এবং ফেসবুক পেজ আছে।
২০১৬ সালে কনভার্ট্যান্ট মিডিয়াটি এইচটি ও ই দ্বারা ১১.৬ মিলিয়ন ডলার অর্জন করে। জার জাভোস কনভার্ট্যান্ট মিডিয়ার সিইও হয়ে উঠার সাথে সাথে নতুন কর্পোরেট মালিকানাধীন অধীনে দ্য রোয়ার তার কার্যক্রম অব্যাহত রাখে।
ব্রিন মার কলেজ

ব্রিন মার কলেজ ( ) হল পেন্সিল্‌ভেনিয়ার ব্রিন মারে অবস্থিত একটি মহিলা কলেজ। ১৮৮৫ সালে কোয়াকার ইনস্টিটিউশন হিসেবে প্রতিষ্ঠিত ব্রিন মার সেভেন সিস্টার কলেজ এবং ট্রাই-কলেজ কনসর্টিয়ামের একটি। কলেজটির বর্তমান স্নাতক শ্রেণির শিক্ষার্থী সংখ্যা প্রায় ১,৩৫০ এবং স্নাতকোত্তর শ্রেণির শিক্ষার্থী সংখ্যা প্রায় ৪৫০ জন।
২০১৭ সালের ইউ.এস নিউজ অ্যান্ড ওয়ার্ল্ড রিপোর্টের র‍্যাংকিং অনুসারে ব্রিন মার কলেজ মার্কিন যুক্তরাষ্ট্রের ৩২তম সেরা উদারপন্থী আর্টস কলেজ। কলেজ র‍্যাংকিং সাইট নিশে ব্রিন মারকে ২০১৮ সালে যুক্তরাষ্ট্রের ১৫তম এবং ২০১৯ সালে ৭০তম বৈচিত্রময় কলেজ হিসেবে তালিকাভুক্ত করে। ব্রিন মার পিএইচডি ডিগ্রি প্রদানকারী প্রথম মহিলা কলেজ হিসেবে পরিচিত।
ব্রিন মার কলেজ ১৮৮৫ সালে প্রতিষ্ঠিত একটি বেসরকারি মহিলা কলেজ। ওয়েলসীয় ভাষায় ব্রিন মার শব্দগুচ্ছের অর্থ হল "বড় পাহাড়"। এটি সহ-শিক্ষামূলক স্নাতক প্রতিষ্ঠান। ব্রিন মার শহরের নামানুসারে এই কলেজের নামকরণ করা হয়, যেখানে কলেজটি অবস্থিত।
ওহ! বেবি

ওহ! বেবি হল ২০১৯ সালের তেলুগু ভাষার এক কল্পনাধর্মী হাস্যরসাত্মক চলচ্চিত্র, যেটি দক্ষিণ কোরীয় চলচ্চিত্র "মিস গ্র‍্যানি" অবলম্বনে বানানো হয়েছে। চলচ্চিত্রটি প্রযোজনা করছেন ডি. সুরেশ বাবু, সুনিতা টাটি, টি. জি. বিশ্বপ্রসাদ ও হ্যুনউ থমাস কিম এবং চলচ্চিত্রটি পরিচালনা করেছেন বি. ভি. নন্দিনী রেড্ডি। চলচ্চিত্রটিতে অভিনয় করেছেন সামান্থা আক্কিনেনি, নাগা শৌর্য, লক্ষ্মী, রাজেন্দ্র প্রসাদ সহ আরো অনেকে।
৭০ বছরের বৃদ্ধা (লক্ষ্মী) একটি স্টুডিওতে ছবি তোলার পর আবিষ্কার করে যে, সে ২৪ বছরের তরুণীতে (সামান্থা আক্কিনেনি) রূপান্তরিত হয়েছে। এভাবে এগিয়ে যায় চলচ্চিত্রের গল্প।
২০১৮ এর নভেম্বরে চলচ্চিত্রটির নির্মাণ পূর্ববর্তী কাজ শুরু হয়। চলচ্চিত্রটির নাম শুরুতে "ও বেবি ইয়েন্থা সাক্কাগুন্নাভে" রাখা এবং সামান্থা আক্কিনেনিকে প্রধান চরিত্রে অভিনয়ের জন্য চুক্তিবদ্ধ করা হয়। "রাগাস্থালাম" চলচ্চিত্রের "ইয়েন্থা সাক্কাগুন্নাভে" গানের সাথে মিল রেখে চলচ্চিত্রটির নাম "ও বেবি ইয়েন্থা সাক্কাগুন্নাভে" রাখা হয়েছিল।
সামান্থা আক্কিনেনি ছাড়াও চলচ্চিত্রটিতে অভিনয়ের জন্য চুক্তিবদ্ধ হন লক্ষ্মী, রাজেন্দ্র প্রসাদ, রাও রমেশ, স্নিগ্ধা, নাগা শৌরিয়া, রাজেন্দ্র প্রসাদ সহ আরো অনেকে।
২০১৮ সালের ডিসেম্বর মাস থেকে চলচ্চিত্রটির মুখ্য চিত্রগ্রহণ আরম্ভ হয়। ২০১৯ সালের মার্চ মাঝের মাঝামাঝি সময়ে চলচ্চিত্রটির চিত্রগ্রহণ শেষ হয়।
চলচ্চিত্রটির গানে সুরারোপ করেছেন মিকি জে. মেয়ের ও চলচ্চিত্রটির গানগুলো
সামান্থা আক্কিনেনিকে উপস্থাপন করে চলচ্চিত্রটির ফার্স্ট লুক মুক্তি পায় ২০১৯ সালের মে মাসের ২১ তারিখে। ২৫ মে মুক্তি পায় চলচ্চিত্রটির টিজার। ২০১৯ সালের জুন মাসের ২০ তারিখে চলচ্চিত্রটির ট্রেলার মুক্তি পায়। ২০১৯ সালের ৫ জুলাই তেলুগু ভাষার পাশাপাশি তামিল ভাষায় ডাবিং করে চলচ্চিত্রটি মুক্তি পায়।
জর্জ গ্ল্যাডস্টোন

জর্জ গ্ল্যাডস্টোন মারাইজ (; জন্ম: ১৪ জানুয়ারি, ১৯০১ - মৃত্যু: ১৯ মে, ১৯৭৮) জ্যামাইকায় জন্মগ্রহণকারী ওয়েস্ট ইন্ডিয়ান আন্তর্জাতিক ক্রিকেটার ছিলেন। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ১৯৩০ সময়কালে সংক্ষিপ্ত সময়ের জন্যে আন্তর্জাতিক ক্রিকেটে অংশগ্রহণ করেছিলেন।
ঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে জ্যামাইকার প্রতিনিধিত্ব করেছেন জর্জ গ্ল্যাডস্টোন। দলে তিনি মূলতঃ স্লো লেফট-আর্ম অর্থোডক্স বোলার হিসেবে খেলতেন। এছাড়াও, নিচেরসারিতে বামহাতে কার্যকরী ব্যাটিংশৈলী প্রদর্শন করতেন তিনি।
১৯২৯-৩০ মৌসুমে অংশগ্রহণকৃত দুইটি প্রথম-শ্রেণীর ক্রিকেট খেলেছিলেন তিনি। জ্যামাইকার পক্ষে মাত্র একটি প্রথম-শ্রেণীর খেলায় অংশগ্রহণের পর টেস্ট ক্রিকেটে অংশগ্রহণের জন্যে তার ডাক পড়ে। এমসিসি’র বিপক্ষে খেলায় তিনি ২৫২ রান খরচায় নয় উইকেট পেয়েছিলেন।
সমগ্র খেলোয়াড়ী জীবনে একটিমাত্র টেস্টে অংশগ্রহণ করার সুযোগ পেয়েছিলেন জর্জ গ্ল্যাডস্টোন। ৩ এপ্রিল, ১৯৩০ তারিখে কিংস্টনে সফরকারী ইংল্যান্ড দলের বিপক্ষে অংশ নেন। ঐ খেলাটি পারস্পরিক সমঝোতায় ড্রয়ে পরিণত হয়েছিল। তবে, টেস্ট ক্রিকেটে তেমন সুবিধে করতে পারেননি তিনি। ১৮৯ রান খরচ করে একমাত্র উইকেট পেয়েছিলেন। এরপর আর তাকে প্রথম-শ্রেণীর ক্রিকেটে অংশগ্রহণ করতে দেখা যায়নি।
৩০ বছরেরও অধিক সময় রেলওয়েজ ক্রিকেট ক্লাবের অন্যতম সেরা খেলোয়াড় ছিলেন। তার জন্ম সনদে জর্জ গ্ল্যাডস্টোন মারাইজ নামে উল্লেখ করা হয়েছে। ১৯ মে, ১৯৭৮ তারিখে ৭৭ বছর বয়সে জ্যামাইকার কিংস্টনে জর্জ গ্ল্যাডস্টোনের দেহাবসান ঘটে।
নাসিরউদ্দিন চৌধুরী

মোহাম্মদ নাসিরউদ্দিন চৌধুরী (জন্ম: ৯ অক্টোবর ১৯৮৫; নাসিরউদ্দিন চৌধুরী নামে সুপরিচিত) হলেন একজন বাংলাদেশী পেশাদার ফুটবল খেলোয়াড়। তিনি বর্তমানে বাংলাদেশের পেশাদার ফুটবল লিগের শীর্ষ স্তর বাংলাদেশ প্রিমিয়ার লিগের ক্লাব চট্টগ্রাম আবাহনী এবং বাংলাদেশ জাতীয় দলের হয়ে একজন রক্ষণভাগের খেলোয়াড় হিসেবে খেলেন। তিনি মূলত একজন কেন্দ্রীয় রক্ষণভাগের খেলোয়াড় হিসেবে খেললেও মাঝেমধ্যে রক্ষণাত্মক মধ্যমাঠের খেলোয়াড় হিসেবে খেলে থাকেন।
২০১০–১১ মৌসুমে, বাংলাদেশী ক্লাব মুক্তিযোদ্ধা সংসদের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি ২ মৌসুম অতিবাহিত করেছেন। অতঃপর ২০১৩–১৪ মৌসুমে তিনি শেখ জামালে যোগদান করেছেন, শেখ জামালের হয়ে তিনি ২টি লিগ শিরোপা জয়লাভ করেছেন। শেখ জামালে ২ মৌসুম অতিবাহিত করার পর শেখ রাসেলের সাথে চুক্তি স্বাক্ষর করেছেন। পরবর্তীকালে, তিনি ঢাকা আবাহনী, বসুন্ধরা কিংস এবং শেখ রাসেলের হয়ে খেলেছেন। ২০২২–২৩ মৌসুমে, তিনি শেখ রাসেল হতে বাংলাদেশী ক্লাব চট্টগ্রাম আবাহনীতে যোগদান করেছেন।
২০১০ সালে, নাসিরউদ্দিন বাংলাদেশের হয়ে আন্তর্জাতিক পর্যায়ে অভিষেক করেছেন; বাংলাদেশের জার্সি গায়ে তিনি এপর্যন্ত ২৫ ম্যাচে ১টি গোল করেছেন।
দলগতভাবে, নাসিরউদ্দিন এপর্যন্ত ৭টি শিরোপা জয়লাভ করেছেন, যার মধ্যে ৪টি শেখ জামালের হয়ে, ১টি বসুন্ধরা কিংসের হয়ে এবং ২টি ঢাকা আবাহনীর হয়ে জয়লাভ করেছেন।
মোহাম্মদ নাসিরউদ্দিন চৌধুরী ১৯৮৫ সালের ৯ই অক্টোবর তারিখে বাংলাদেশের চট্টগ্রামে জন্মগ্রহণ করেছেন এবং সেখানেই তার শৈশব অতিবাহিত করেছেন।
২০১০ সালের ১৬ই ফেব্রুয়ারি তারিখে, মাত্র ২৪ বছর ৪ মাস ৮ দিন বয়সে, নাসিরউদ্দিন তাজিকিস্তানের বিরুদ্ধে ম্যাচে অংশগ্রহণ করার মাধ্যমে আন্তর্জাতিক ফুটবলে বাংলাদেশের হয়ে অভিষেক করেছেন। উক্ত ম্যাচের ৮৫তম মিনিটে মধ্যমাঠের খেলোয়াড় শাকিল আহমেদের বদলি খেলোয়াড় হিসেবে তিনি মাঠে প্রবেশ করেন। ম্যাচটি বাংলাদেশ ২–১ গোলের ব্যবধানে জয়লাভ করেছিল। বাংলাদেশের হয়ে অভিষেকের বছরে নাসিরউদ্দিন সর্বমোট ২ ম্যাচে অংশগ্রহণ করেছেন। জাতীয় দলের হয়ে অভিষেকের ৫ বছর ৩ মাস ১৫ দিন পর, বাংলাদেশের জার্সি গায়ে প্রথম গোলটি করেন; ২০১৫ সালের ৩০শে মে তারিখে, সিঙ্গাপুরের বিরুদ্ধে ম্যাচে বাংলাদেশের একমাত্র গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেন।
জার্মানি জাতীয় মহিলা ক্রিকেট দল

জার্মানি জাতীয় মহিলা ক্রিকেট দল একটি দল যারা আন্তর্জাতিক মহিলাদের ক্রিকেট খেলায় দেশ জার্মানিকে উপস্থাপন করে। দলটির নিয়ন্ত্রক সংস্থা হচ্ছে জার্মান ক্রিকেট ফেডারেশন এবং ১৯৯৯ সাল থেকে আন্তর্জাতিক ক্রিকেট কাউন্সিল (আইসিসি)র সহযোগী সদস্য। পূর্বে ১৯৯১-১৯৯৯ পর্যন্ত জার্মানি ছিল আইসিসি'র একটি অনুমোদনপ্রাপ্ত দল।
২০১৮ এর এপ্রিলে আইসিসি এর সকল সদস্যদেশকে পূর্ণ ডব্লিউটি২০আই মর্যাদা অনুমোদন করে। সুতরাং ১ জুলাই ২০১৮ এর পরে জার্মানির সাথে অনুষ্ঠিত অন্যান্য আন্তর্জাতিক আইসিসি সদস্য দেশের পক্ষে খেলা সকল টুয়েন্টি২০ ম্যাচগুলো পূর্ণ ডব্লিউটি২০আই-এর মর্যাদা পাবে। ২০১৯ এর ২৬ জুলাই ২০১৯ আইসিসি মহিলা বাছাইপর্ব ইউরোপ-এর সূচীর উদ্বোধনী খেলায় স্কটল্যান্ডের বিপক্ষে জার্মান খেলে তাদের সর্বপ্রথম বা অভিষেক মহিলা টুয়েন্টি২০ ম্যাচ।
জার্মান মহিলা দল ২০১৬ সালের ৪-৭ আগস্ট হেরনিং ক্রিকেট ক্লাবে অনুষ্ঠিত ৭ম ইউরোপীয়ান মহিলা টি২০ প্রতিযোগিতায় অংশ গ্রহণ করে। দলটি ইটালী, ফ্রান্স, বেলজিয়াম, নরওয়ে এবং আয়োজক ডেনমার্কের বিপক্ষে প্রতিদ্বন্ধিতা করে। ২য় স্থান নিয়ে প্রতিযোগিতা সম্পন্ন করে জার্মানি।
ইনামুল হাসান কান্ধলভি

মুহাম্মদ ইমামুল হাসান ইবনে ইকরামুল হাসান কান্ধলভী ( ‎ ২০ ফেব্রুয়ারি ১৯১৮ ১০ জুন ১৯৯৫) একজন ভারতীয় ইসলামী পণ্ডিত যিনি তাবলিগি জামায়াতের তৃতীয় আমির (নেতা) হিসেবে দায়িত্ব পালন করেছিলেন।
ইনামুল হাসান ১৯১৮ সালের ২০ ফেব্রুয়ারি ভারতের উত্তর প্রদেশের সাহারানপুরের কান্ধলা শহরে জন্মগ্রহণ করেন। মাদ্রাসা কাশিফ-উল-উলুম নিজামউদ্দীন নতুন দেহিলে এবং তারপর মাজাহির উলুম সাহারানপুরে তার মৌলিক ধর্মীয় শিক্ষা লাভ করেন এবং তার বাকি জীবন তাবলিগ জামাতের জন্য কাজ করেন।
তিনি শায়খুল হাদিস মুহম্মদ জাকারিয়া কান্দলভীর দ্বিতীয় মেয়েকে বিয়ে করেছিলেন। তিনি ১৯৬৫ সালে মুহাম্মদ ইউসুফ কান্দলভীর মৃত্যুর পর শায়খুল হাদিসের তাবলিগ জামাতের তৃতীয় আমীর (নেতা) নিযুক্ত হন এবং ১৯৯৫ সালে তার মৃত্যুর আগ পর্যন্ত তাবলিগ জামাতের আমির হিসাবে ৩০ বছর ধরে সেবা করেন।
১৯৯৫ সালের ১০ জুন ইনামুল হাসান কান্ধলভী মারা যান। তিনি "ইলম-হাদীস" (নবী মুহাম্মাদ (স.) ও ইসলামী ঐতিহ্য) সম্পর্কে অভিজ্ঞ হিসেবে তিনি সুপরিচিত ছিলেন। তিনি তাবলিগ জামায়াতের আমিরের প্রত্যক্ষদর্শী এবং সাহসসহ দায়িত্ব পালন করেন।
তাসমিন মাহফুজ

তাসমিন মাহফুজ আন্তর্জাতিক গণমাধ্যমে কর্মরত বাংলাদেশী বংশোদ্ভুত নারী সাংবাদিক। তিনি মার্কিন যুক্তরাষ্ট্রে টেলিভিশন উপস্থাপিকা হিসেবে বিশেষ অবদানের জন্যে ২০১৫ সালে গ্র্যাসি পদক অর্জন করেন। ১৯৭৫ সাল থেকে শুরু হওয়ায় এ পদককে আমেরিকায় নারী সাংবাদিকতায় শীর্ষ স্থানীয় পুরস্কার হিসেবে বিবেচনা করা হয়। 
তাসমিনের বাবা আবুল ওয়াহিদ মাহফুজ চট্টগ্রাম জেলার বাসিন্দা। চাকরির সুবাদে তিনি পরিবারের সাথে ফ্লোরিডায় বসবাস করেন। তাসমিনের জন্ম ও বেড়া উঠা পরিবারের সাথেই। তাসমিন ২০১১ আন্তর্জাতিক সম্পর্ক বিষয়ে সমিন জর্জিয়ার এমরয় বিশ্ববিদ্যালয় থেকে স্নাতক ডিগ্রি অর্জন করেন। আইন শিক্ষা বিষয়ে একই বিশ্ববিদ্যালয় থেকে ২০১২ স্নাতকোত্তর ডিগ্রি অর্জন করেন।
২০১৫ সালের ডিসেম্বরে তাসমিন মাহফুজ ডাব্লুডিভিএম-টিভিতে যোগ দেন। তিনি ওয়াশিংটন ডিসি মার্কেটের দর্শকদের উদ্দেশ্যে সংবাদ উপস্থাপ করেন। যা মেরিল্যান্ড, ভার্জিনিয়া পশ্চিম ভার্জিনিয়া এবং পেনসিলভানিয়া অঞ্চলের অন্তর্ভুক্ত। তাসমিন এবিসি ৪ ইউটা এ দক্ষিণ উটাহ অঞ্চলের ব্যুরো প্রধান ছিলেন। ২০১২ সালে তুরস্কের ইস্তানবুল থেকে প্রচারিত ইব্রু টেলিভিশন নামে একটি চ্যানেল থেকে ব্রডকাস্ট সাংবাদিক হিসেবে তার প্রথম সাংবাদিকতা জীবন শুরু হয়। তারপরে, তিনি সেখানে সংবাদ প্রতিবেদক হিসাবে চাকরি শুরু করেন। সেখানে তিনি নিউ জার্সি, নিউ ইয়র্ক সিটি এবং ওয়াশিংটন ডিসি থেকে রিপোর্ট করেছেন। তিনি জাতিসংঘের সাধারণ পরিষদ, জাতিসংঘ, সিরিয়ায় বিষয়ক সংক্রান্ত, এব মার্কিন-ইরানের সম্পর্ক বিষয়ে তিনি একাধিক প্রতিবেদন করেছেন। 
এছাড়া তিনি বাংলাদেশী নোবেল বিজয়ী মুহাম্মদ ইউনূসের সাক্ষাত্কারও গ্রহণ করেছেন। সাংবাদিক নাজমুন মাহফুজ তাসমিন মাহফুজের মা, তিনি সাউথ ফ্লোরিডা এর পিবিএস এবং ক্যাবল টেলিভিশনের জন্য সাপ্তাহিক টেলিভিশন অনুষ্ঠান তৈরি এবং হোস্ট করতেন। তাসমিন সেখানে মায়ের কাছ থেকেই অল্প বয়সে টিভি প্রোগ্রামের বিষয়ে অভিজ্ঞতা অর্জন করেন। তাসমিন বর্তমানে যুক্তরাষ্ট্রের ডব্লিউডিভিএম নিউজের প্রযোজক হিসেবে কাজ করছেন। 
২০১৫ সালে নারী সাংবাদিকতায় বিশেষ অবদানের জন্যে মার্কিন যুক্তরাষ্ট্রের গ্র্যাসি পদক, যুক্তরাষ্ট্রে কাজের স্বীকৃতি স্বরুপ ফোবানা পুরস্কার, মাল্টিমিডিয়া সংবাদিকতায় কাজের স্বীকৃতি হিসেবে জার্নালিজম অ্যাওয়ার্ড বিজয়ী হন।